****

**สาร ม.พ.พ.ท.**

**ปีที่ ๑๔ ฉบับที่ ๑๑ พฤศจิกายน พุทธศักราช ๒๕๕๘**

**มูลนิธิพัฒนาคนพิการไทยและมูลนิธิบรรหาร-แจ่มใส มอบเงินให้นักกีฬาอาเซียนพาราเกมส์ครั้งที่ ๘**

**      **

เมื่อวันที่ ๑๐ พฤศจิกายน ๒๕๕๘ เวลา ๑๑.๐๐ น. ณ พรรคชาติไทยพัฒนา **พล.ต.โอสถ ภาวิไล เลขาธิการคณะกรรมการพาราลิมปิกแห่งประเทศไทย ได้นำคณะนักกีฬาคนพิการและเจ้าหน้าที่ซึ่งจะเข้าร่วมการแข่งขันอาเซียนพาราเกมส์ ครั้งที่ ๘** **ระหว่างวันที่ ๓–๙ ธันวาคม ๒๕๕๘ ณ สาธารณรัฐสิงค์โปร์ จำนวน ๑๔ ชนิดกีฬา คือ** กรีฑา ว่ายน้ำ เทเบิลเทนนิส ยิงธนู แบดมินตัน บอคเซีย หมากรุกสากล ฟุตบอล ๗ คน ฟุตซอลคนตาบอล โกลบอล ยกน้ำหนัก ยิงปืน โบว์ลิ่งและวีลแชร์บาสเกตบอล **เข้าพบนางสาวกัญจนา ศิลปอาชา ประธานมูลนิธิพัฒนาคนพิการไทย เพื่อสร้างขวัญและกำลังใจให้กับ นักกีฬาคนพิการผู้ฝึกสอน และเจ้าหน้าที่ผู้เข้าร่วมการแข่งขันอาเซียนพาราเกมส์ ครั้งที่ ๘ นี้**

**พล.ต.โอสถ ภาวิไล** **กล่าวว่า** เป็นธรรมเนียมที่นักกีฬาคนพิการจะต้องมาหา “พ่อบรรหาร” ในฐานะพ่อของนักกีฬาคนพิการไทย ก่อนเดินทางไปแข็งขันกีฬาไม่ว่าระดับใดก็ตาม เพื่อเป็นขวัญและกำลังใจให้กับนักกีฬาคนพิการและผู้เข้าร่วมทุกคน ซึ่งประกอบด้วยคณะนักกีฬาคนพิการ ๒๖๙ คน ผู้ฝึกสอน ๘๙ คน และเจ้าหน้าที่ ๓๐ คน รวมทั้งสิ้น ๓๘๘ คน

**นางสาวกัญจนา ศิลปอาชา** **ประธานมูลนิธิพัฒนาคนพิการไทยและผู้แทนมูลนิธิบรรหาร-แจ่มใส ศิลปอาชา กล่าวว่า** “ก่อนไปแข่งขันหรือก่อนออกศึกนักกีฬาคนพิการและคณะผู้เข้าร่วมจะมาเยี่ยมกันทุกครั้ง เป็นความรู้สึกผูกพันระหว่างนักกีฬาคนพิการผู้ฝึกสอนและคณะเจ้าหน้าที่กับท่านบรรหาร และตนเองมาโดยตลอด แต่ครั้งนี้ฯพณฯบรรหารไม่สามารถมาร่วมอวยพรและให้โอวาทได้เนื่องด้วยไม่ค่อยสบาย” ทั้งนี้ **นางสาวกัญจนา ศิลปอาชา** **ได้กล่าวอวยพรแด่นักกีฬาคนพิการ** “ขออวยพรให้นักกีฬาคนพิการผู้ฝึกสอนและเจ้าหน้าที่ทุกคนมีสุขภาพแข็งแรง มีจิตใจเข้มแข็ง จะได้เหรียญหรือไม่ก็ตาม ขอให้มีกำลังใจ ที่ผ่านมาการได้มาในแต่ละเหรียญเป็นเรื่องยากสำหรับคนทั่วไป แต่นักกีฬาคนพิการไทยเราสามารถทำได้ดี ได้นำเหรียญมาฝากคนไทยโดยตลอดไม่แพ้คนทั่วไป เราจะต้องทำให้นักกีฬาคนพิการมีโอกาส และเท่าเทียมกับคนทั่วไปต่อไป”

พร้อมกันนี้ **มูลนิธิพัฒนาคนพิการไทย และมูลนิธิบรรหาร-แจ่มใส ศิลปอาชา**  **ต่างได้ร่วมกันมอบเงินแก่นักกีฬาคนพิการผู้ฝึกสอนและเจ้าหน้าที่ที่เข้าร่วมการแข่งขันอาเซียนพาราเกมส์ ครั้งที่ ๘ เป็นเงิน ๓๙,๐๐๐ บาท โดยรวมเป็นเงินจำนวน ๗๘๐,๐๐๐ บาท** (มูลนิธิพัฒนาคนพิการไทย ๑๐ พ.ย.๕๘)

**คุณภาพชีวิตคนพิการไทยต้องดีกว่าเดิม**  
** **

คณะกรรมาธิการสังคม กิจการ เด็ก เยาวชน สตรี ผู้สูงอายุ คนพิการและผู้ด้อยโอกาส สภานิติบัญญัติแห่งชาติ ได้มอบหมายให้ คณะอนุกรรมาธิการกิจการ ด้านคนพิการ **ภายใต้การนำของนายมณเฑียร บุญตัน พิจารณาศึกษาประเด็นการส่งเสริมและ พัฒนาคุณภาพชีวิตคนพิการ คณะอนุกรรมาธิการ ได้รวบรวมและจัดทำข้อเสนอแนะ"ต่อการดำเนินงานด้านส่งเสริมและพัฒนาคุณภาพชีวิตคนพิการ"** เพื่อเสนอต่อกรมส่งเสริมและพัฒนาคุณภาพชีวิตคนพิการ และ คณะกรรมการส่งเสริมและพัฒนาคุณภาพชีวิตคนพิการแห่งชาติ  **อันจะเป็นการแก้ไขปัญหาที่เป็นอุปสรรคในการส่งเสริมคุณภาพชีวิตคนพิการเพื่อให้"คนพิการมีที่ยืนอย่างมีศักดิ์ศรีในสังคม"ดังนี้** **๑.สิ่งอำนวยความสะดวก ๑.๑  ควรสนับสนุนให้ออกกฎหมาย** ว่าด้วยการเข้าถึงและใช้ประโยชน์ได้จาก สภาพแวดล้อมอันเป็นสาธารณะ(AccessibilityAct) **๑.๒ควรบังคับใช้กฎหมาย** เพื่อสร้างสภาพแวดล้อมรวมทั้งพัฒนาเทคโนโลยีสารสนเทศ และเทคโนโลยีสิ่งอำนวยความสะดวกให้คนพิการทุกประเภทสามารถเข้าถึงและใช้ประโยชน์จากการเดินทาง สื่อสาร และข้อมูลข่าวสาร เป็นต้น อย่างมีประสิทธิภาพและทันสมัย **๑.๓ควรประสานกระทรวงศึกษาธิ**การให้เร่งผลิตและพัฒนาล่ามภาษามือให้มีมาตรฐานและสามารถบริการคนหูหนวกและคนหูตึงได้อย่างมีประสิทธิภาพและเหมาะสม ทั้งการแปลสลับไป-มาระหว่างภาษามือไทย ภาษามืออเมริกัน ภาษามือของประเทศในอาเซียน กับภาษาไทย ภาษาอเมริกัน และภาษาของประเทศในอาเซียน เป็นต้น **๑.๔ควรส่งเสริมการสื่อสารของคนหูหนวก**โดยสนับสนุนการใช้บริการของศูนย์บริการถ่ายทอดการสื่อสารแห่งประเทศไทย (Thai Telecommunication Relay Service : TTRS) **๑.๕ควรกำหนดให้ทุกหน่วยงานที่เกี่ยวข้อง** บริการสิ่งอำนวยความสะดวก ในการเดินทางของคนพิการโดยยานพาหนะ ทุกประเภท **๑.๖ควรส่งเสริมและสนับสนุนการจัดตั้งสถาบันเทคโนโลยีเพื่อคนพิการและผู้สูงอายุ(องค์การมหาชน)** สังกัดกระทรวงวิทยาศาสตร์และเทคโนโลยีเพื่อเป็นองค์กร แห่งชาติในการกำหนดแนวทางการวิจัยพัฒนา ด้านเทคโนโลยีกระแสหลักโดยใช้หลักการออกแบบที่เป็นสากลและเป็นธรรมรวมไปถึงเทคโนโลยีสิ่งอำนวยความสะดวกตามอนุสัญญาว่าด้วยสิทธิคนพิการ" (Convention on the Rights of Persons with Disabilities : CRPD) และพระราชบัญญัติส่งเสริมและพัฒนาคุณภาพชีวิตคนพิการมาตรา๒๐เพื่อให้คนพิการเข้าถึงสภาพแวดล้อมด้านต่างๆในสังคมได้อย่างอิสระและพึ่งตนเองได้  
 **๒.กองทุนส่งเสริมและพัฒนาคุณภาพชีวิตคนพิการ** **๒.๑ ควรสนับสนุนการจัดตั้งกองทุนส่งเสริมและพัฒนาคุณภาพชีวิตคนพิการเป็นนิติบุคคล** เพื่อให้การดำเนินงานของกองทุนสามารถปฏิบัติงานได้อย่างมีประสิทธิภาพและคล่องตัวมากขึ้น **๒.๒ ควรส่งเสริม"มูลนิธิสถาบันวิจัยเพื่อการพัฒนาคุณภาพชีวิตคนพิการประเทศไทย (สวทพ.)** หรือThailand Research Institute for Empowerment of Persons withDisabilitiesFoundation(TRIP)ให้สนับสนุนการศึกษาวิจัยเพื่อพัฒนาคุณภาพชีวิตคนพิการในทุกมิติ  
 **๓.การจัดตั้งศูนย์บริการคนพิการ**  **๓.๑ ควรเร่งสนับสนุนการจัดตั้งศูนย์บริการคนพิการทั่วไปขององค์กรด้านคนพิการ** และศูนย์บริการคนพิการระดับจังหวัด โดยให้บริการอย่างหลากหลาย รวมถึงด้านฝึกอบรม การใช้เทคโนโลยีสารสนเทศ และเทคโนโลยี สิ่งอำนวยความสะดวก เป็นต้นรวมถึงเร่งดำเนินการจัดทำหลักเกณฑ์การสนับสนุน งบประมาณสำหรับศูนย์บริการคนพิการให้เหมาะสมและสอดคล้องกับประเภทศูนย์บริการคนพิการ เพื่อให้การจัดตั้งศูนย์บริการคนพิการสามารถดำเนินการได้ตามเจตนารมณ์ของกฎหมาย **๓.๒ ควรประสานกระทรวงสาธารณสุข** ให้จัดตั้งกลุ่มงานจิตเวชในทุกโรงพยาบาล พร้อมทั้ง สนับสนุนให้อาสาสมัครหมู่บ้าน (อสม.) หรือผู้ช่วยคนพิการ ช่วยเหลือดูแลคนพิการที่มีอาการทางจิตให้รับประทานยาสม่ำเสมอเพื่อช่วยให้คนพิการทางจิตมีอาการที่ดีขึ้น **๓.๓ ควรจัดสอนภาษาอังกฤษให้คนพิการเพื่อใช้**

**(ต่อจากหน้า๒)**

**ติดต่อสื่อสาร** ก้าวเข้าสู่การเป็นประชาคมอาเซียน และเป็นเครื่องมือประกอบอาชีพเป็นต้น **๓.๔  ควรสนับสนุนงบประมาณจัดจ้างเจ้าหน้าที่ประจำองค์กรด้านคนพิการ**เพื่อช่วยเหลืองานด้านเอกสารต่างๆ ขององค์กร **๓.๕  ควรส่งเสริมให้สภาคนพิการทุกประเภทในระดับจังหวัด**เป็นแกนหลักในการสร้างความเข้มแข็งให้องค์กรของคนพิการในท้องถิ่น  
 **๔.องค์กรขับเคลื่อนและประสานงานเชิงนโยบายภาครัฐระดับชาติ** **๔.๑ ควรสนับสนุนให้กรมส่งเสริมและพัฒนาคุณภาพชีวิตคนพิการเป็นองค์กร** ขับเคลื่อนและประสานงานเชิงนโยบายภาครัฐ ระดับชาติอย่างแท้จริง ตามเจตนารมณ์ของ "อนุสัญญาว่าด้วยสิทธิคนพิการ" (Convention on the Rights of PersonswithDisabilities:CRPD)ข้อบทที่๓๓ **๔.๒ ควรเร่งรัดดำเนินการเกี่ยวกับการเตรียมการให้ประเทศไทยเข้าเป็นภาคีในพิธีสารเลือกรับของอนุสัญญาว่าด้วยสิทธิคนพิการ** (Convention on the Rights of Persons with Disabilities : CRPD) **๔.๓ ควรเร่งดำเนินการจัดทำร่างแผนพัฒนาคุณภาพชีวิตคนพิการคนพิการแห่งชาติ ฉบับที่ ๕** โดยคำนึงถึงหลักการตามอนุสัญญาว่าด้วยสิทธิคนพิการและการมีส่วนร่วมจากทุกภาคส่วนที่เกี่ยวข้อง **๔.๔ ควรประสานกระทรวงแรงงานให้จัดฝึกอาชีพอิสระให้คนพิการ**ควบคู่กับการพัฒนาฝีมือแรงงาน พร้อมทั้งฝึกคนพิการให้เป็นผู้ประกอบการธุรกิจเพื่อสังคม (Social Enterprise) และจัดหาตลาดรองรับผลิตภัณฑ์ **๔.๕ ควรประสานกระทรวงศึกษาธิการส่งเสริมให้คนพิการได้รับการศึกษาที่มีคุณภาพทุกระดับ** รวมทั้งสร้างแรงจูงใจให้ครูการศึกษาพิเศษโดยรับค่าตอบแทนพิเศษที่เหมาะสมและสอดคล้องกับการทำงาน **๔.๖ ควรดำเนินการสร้างหลักประกัน ว่าการจัดการภัยพิบัติหรือภาวะฉุกเฉินใดๆ** ต้องครอบคลุมการคุ้มครองและส่งเสริมสิทธิ คนพิการตามหลักการในกรอบการลดความเสี่ยงจากภัยพิบัติเซนไดขององค์การสหประชาชาติที่ประเทศไทยเป็นรัฐภาคี**๔.๗ควรส่งเสริมการปฏิรูป**การให้บริการคนพิการโดยสถานสงเคราะห์  
 **๕.คณะอนุกรรมการขจัดการเลือกปฏิบัติต่อคนพิการ** - ควรยกระดับคณะอนุกรรมการขจัดการเลือกปฏิบัติต่อคนพิการเป็น คณะกรรมการขจัดการเลือกปฏิบัติต่อ คนพิการพร้อมทั้งย้ายไปสังกัดกระทรวงยุติธรรม เพื่อเข้าสู่การเป็นกลไกผลักดันสังคมฐานสิทธิอย่างเสมอภาคและเท่าเทียม  
 **๖.ประเด็นปัญหาคนพิการไม่มีสถานะทางการทะเบียนราษฎร** **๖.๑ ควรปรับปรุงแก้ไขระเบียบ คณะกรรมการส่งเสริมและพัฒนาคุณภาพชีวิตคนพิการแห่งชาติ** ว่าด้วยหลักเกณฑ์ วิธีการ และเงื่อนไขการยื่นคำขอมีบัตรประจำตัว คนพิการ การออกบัตรและการกำหนดเจ้าหน้าที่ ผู้มีอำนาจออกบัตรประจำตัวคนพิการ การกำหนดสิทธิหรือการเปลี่ยนแปลงสิทธิและ การขอสละสิทธิของคนพิการ และอายุบัตร ประจำตัวคนพิการ พ.ศ.๒๕๕๖ ซึ่งออกตาม ความ ในมาตรา ๑๙ แห่งพระราชบัญญัติ ส่งเสริมและพัฒนาคุณภาพชีวิตคนพิการ พ.ศ. ๒๕๕๐ ให้สอดคล้องกับบุคคลที่มีสถานะทางทะเบียนทุกกลุ่ม ซึ่งในระเบียบสามารถกำหนดลำดับชั้นของสิทธิประโยชน์ของบุคคลที่มีสถานะแตกต่างกันได้ **๖.๒ ควรเร่งรัดการดำเนินการออกระเบียบตามมาตรา ๑๙/๑ แห่งพระราชบัญญัติส่งเสริมและพัฒนาคุณภาพชีวิต คนพิการ (ฉบับที่๒)** พ.ศ. ๒๕๕๖ เพื่อเป็น การให้ความช่วยเหลือคนพิการซึ่งไม่มีสถานะทางทะเบียน ตามกฎหมายว่าด้วยการทะเบียนราษฎรให้ได้รับความช่วยเหลือที่เหมาะสมจากรัฐตามหลักศักดิ์ศรีความเป็นมนุษย์  
 **ร่วมแสดงความคิดเห็นได้ที่** คณะกรรมาธิการสังคม กิจการเด็ก เยาวชน สตรีผู้สูงอายุ คนพิการและ ผู้ด้อยโอกาส สภานิติบัญญัติแห่งชาติ **โทร.๐๒-๘๓๑-๙๒๒๕-๖โทรสาร๐๒-๘๓๑-๙๒๒๖** สำนักงานเลขาธิการวุฒิสภา ถนนอู่ทองใน ดุสิต กทม. ๑๐๓๐๐ **email :** dek\_senate@hotmail.co.th หรือ **Facebook :** กมธ.พัฒนาสังคมหรือ กลุ่มงานคณะกรรมาธิการการพัฒนาสังคมและกิจการเด็กฯ วุฒิสภา **โทร.๐๒-๘๓๑-๙๒๒๕-๖ แฟกซ์๐๒-๘๓๑-๙๒๒๖** (ryt9.comออนไลน์ ๒๔ ต.ค.๕๘)

**สมเด็จพระเทพฯ ทรงอวยพรนักกีฬาไทยแข่งพาราเกมส์ ๓-๘ ธ.ค.นี้**

 **สมเด็จพระเทพรัตนราชสุดาฯ สยามบรมราชกุมารี ทรงอวยพรทัพนักกีฬาคนพิการทีมชาติไทย ชุดเข้าร่วมการ แข่งขันกีฬาอาเซียนพาราเกมส์ ครั้งที่ ๘ ระหว่างวันที่ ๓-๘ ธ.ค.นี้ ที่ประเทศสิงคโปร์** **ขอให้สร้างชื่อเสียงให้กับประเทศชาติ และขอให้ทุกคนเดินทางปลอดภัย** ด้าน พล.ต.โอสถ ภาวิไล เลขาธิการคณะกรรมการพาราลิมปิกแห่งประเทศไทยฯ เผยไทยตั้งเป้าคว้า ๑๑๘ เหรียญทอง และหวังทวงเจ้าเหรียญทองกลับมาให้ได้...

สมเด็จพระเทพรัตนราชสุดาฯ สยามบรมราชกุมารี เสด็จลง ณ ศาลาดุสิดาลัย สวนจิตรลดา เมื่อวันที่ ๑๐ พ.ย. **พระราชทานพระราชวโรกาสให้ รศ.ดร.เสาวณีย์ ไทยรุ่งโรจน์ ผู้ช่วยรัฐมนตรีกระทรวงการท่องเที่ยวและกีฬา นายจุตินันท์ ภิรมย์ภักดี ประธานคณะกรรมการพาราลิมปิกแห่งประเทศ ไทยฯ นำคณะผู้บริหาร สตาฟฟ์โค้ช และนักกีฬาคนพิการ เข้าเฝ้าฯรับพระราชทานพร** ก่อนเดินทางไปแข่งขันกีฬาอาเซียนพาราเกมส์ ครั้งที่ ๘ ระหว่างวันที่ ๓-๘ ธ.ค. ที่ประเทศสิงคโปร์

**พล.ต.โอสถ ภาวิไล เลขาธิการคณะกรรมการพาราลิมปิกแห่งประเทศไทยฯ เปิดเผยว่า** **สมเด็จพระเทพรัตนราชสุดาฯ สยามบรมราชกุมารี พระราชทานพรแด่ทัพนักกีฬาคนพิการทีมชาติไทยว่า** การออกกำลังกายเป็นสิ่งที่ดี ถึงแม้จะเป็นคนพิการก็สามารถออกกำลังกายได้ สามารถสร้างชื่อเสียงให้กับประเทศชาติได้ ความสำคัญที่สุดของการแข่งขันครั้งนี้คือการเอาชนะตัวเองได้ เอาชนะผู้อื่นได้ สร้างชื่อเสียงให้กับประเทศชาติได้ และขออวยพรให้ทุกคนเดินทางอย่างปลอดภัย

นอกจากนี้ **พล.ต.โอสถยังกล่าวอีกว่า ทัพนักกีฬาคนพิการทีมชาติไทยจะออกเดินทางไปประเทศสิงคโปร์ วันที่ ๓๐ พ.ย.นี้ มั่นใจว่าจะสามารถทวงตำแหน่งเจ้าเหรียญทองคืนมาได้** ซึ่งจากการตรวจสอบจำนวนนักกีฬาของคู่แข่ง ปรากฏว่า ไทยและอินโดนีเซีย ซึ่งได้เจ้าเหรียญทองครั้งล่าสุด ส่งนักกีฬาจำนวนใกล้เคียงกัน แต่ไทยมีเวลาเก็บตัวฝึกซ้อมนานกว่า ทั้งนี้ ทัพนักกีฬาไทยตั้งเป้าในศึกอาเซียนพาราเกมส์ ครั้งที่ ๘ ไว้ที่ ๑๑๘ เหรียญทอง

บ่ายวันเดียวกัน **นางกอบกาญจน์ วัฒนวรางกูร รัฐมนตรีว่าการกระทรวงการท่องเที่ยวและกีฬา นำคณะนักกีฬาและเจ้าหน้าที่ชุดเข้าร่วมแข่งขันอาเซียนพาราเกมส์ ครั้งที่ ๘ เข้ารับโอวาท และอำลา พล.อ.ธนะศักดิ์ ปฏิมาประกร รองนายกรัฐมนตรี ที่ตึกสันติไมตรี ทำเนียบรัฐบาล** โดย พล.อ.ธนะศักดิ์ กล่าวว่า ขอชื่นชมทุกคนที่สามารถก้าวข้ามข้อจำกัดทางร่างกาย จนเป็นตัวแทนของประเทศชาติได้รวมถึงชื่นชมผู้ฝึกสอนและเจ้าหน้าที่ในการทุ่มเทแรงกายแรงใจหาวิธีการฝึกซ้อมเหนือข้อจำกัดต่างๆ การแข่งขันครั้งนี้ ไม่เน้นที่ผลแพ้ชนะ แต่ให้รู้แพ้ รู้ชนะ รู้อภัย แข่งขันอย่างซื่อสัตย์สุจริต เคารพกติกาอย่างเคร่งครัด และนำความภาคภูมิใจกลับสู่พี่น้องชาวไทย (ไทยรัฐออนไลน์ ๑๑ พ.ย.๕๘)

**พาราฯไทยตั้งเป้า๑๑๘ทองครองเจ้าอาเซียน**

 พล.ต.โอสถ ภาวิไล นายกสมาคมกีฬาคนพิการแห่งประเทศไทย เปิดเผยว่า **ตอนนี้สมาคมกีฬาคนพิการฯ ได้พิจารณาคัดเลือกนักกีฬาคนพิการ เพื่อเข้าร่วมการแข่งขันมหกรรมกีฬาอาเซียนพาราเกมส์ ครั้งที่ ๘ ที่ประเทศสิงคโปร์ ระหว่างวันที่ ๓-๙ ธ.ค.นี้ จำนวนรวมทั้งหมด ๒๖๙ คน** สำหรับเป้าหมายของทัพนักกีฬาไทยในครั้งนี้นั้น หลังจากครั้งที่แล้วต้องเสียตำแหน่งเจ้าเหรียญทองให้กับอินโดนีเซีย ทำให้ทีมไทยกลับมาพัฒนาศักยภาพให้ดีขึ้น มีการเก็บตัวรวมทั้งหมดประมาณ ๕ เดือน เชื่อว่าจะต้องทวงตำแหน่งเจ้าเหรียญทองกลับคืนมาได้อย่างแน่นอน ซึ่งตนทราบมาว่าครั้งนี้อินโดนีเซียส่งนักกีฬามาประมาณ ๑๘๐ คน แม้ว่าจำนวนจะน้อยกว่าไทย ทว่าส่วนใหญ่เป็นนักกีฬาประเภทเดี่ยว ขณะที่ไทยมีประเภททีมด้วย ดังนั้น **จำนวนรายการลุ้นเหรียญทองไม่ต่างกันมาก แต่ครั้งนั้นอินโดนีเซียใช้เวลาเก็บตัวเพียงแค่ ๓ เดือน เนื่องจากงบประมาณจำกัด ต่างจากครั้งที่แล้วที่เก็บตัวนานถึง ๑ ปีเต็ม** **ทำให้เชื่อว่าครั้งนี้ทัพนักกีฬาไทยมีความพร้อมกว่าแน่นอน**

พล.ต.โอสถ กล่าวต่อว่า นอกจากอินโดนีเซียที่เป็นคู่แข่งสำคัญแล้ว ยังมี “เจ้าภาพ” สิงคโปร์ที่จะมองข้ามไม่ได้ เพราะสามารถส่งนักกีฬาได้อย่างเต็มที่ และอาจมีแรงฮึดในการลงเล่นต่อหน้ากองเชียร์ด้วย อย่างไรก็ตาม **จากการประเมินโอกาสของทัพไทยน่าจะได้ประมาณ ๑๑๘ เหรียญทอง จากการชิงชัยทั้งหมด ๔๘๖ เหรียญทอง ซึ่งตนเชื่อว่าน่าจะเพียงพอต่อการทวงตำแหน่งเจ้าเหรียญทองกลับมาได้**(เดลินิวส์ออนไลน์/มูลนิธิพัฒนาคนพิการไทย ๒๔ ต.ค.๕๘)

**เฟซบุ๊กออกฟีเจอร์ใหมสำหรับคนพิการ**

**** ในหน้าเฟสบุ๊กของมาร์ค ซักเคอร์เบิร์ก **CEO ของเฟซบุ๊ก ได้เปิดเผยวิดีโอฟีเจอร์ใหม่ที่ช่วยอ่านและบรรยายภาพให้กับคนพิการทางสายตา โดยใช้ AI และเครื่องมือช่วยประมวลผลภาพ**

เมื่อผู้ใช้งานเลื่อนหน้าฟีดลงมาเจอภาพ AI ก็จะบรรยายลักษณะและสิ่งที่อยู่ในภาพ โดยฟีเจอร์ดังกล่าวอยู่ในระหว่างการพัฒนา ซึ่งถือได้ว่าเป็นการก้าวสู่โอกาสของการใช้งานอินเทอร์เน็ตที่ไม่มีใครเคยทำมาก่อนในโลกใบนี้**ล่าสุดเฟซบุ๊ก ได้เปิดเผยตัวเลขจำนวนผู้ที่ใช้งานทั่วโลกในปัจจุบันที่มีสูงถึง หนึ่งพันห้าร้อยห้าสิบล้านคน (๑,๕๕๐ ล้านคน) เฉลี่ยมีผู้ใช้งานต่อวันมากถึง หนึ่งพันล้านคน** เพิ่มขึ้นจากปีก่อนถึงร้อยละ ๑๔ โดยเป็นผู้ใช้งานผ่านมือถือหนึ่งพันสามร้อยแปดสิบห้าล้านคน (๑,๓๘๕ ล้านคน)

Mark Zuckerberg ยังให้ข้อมูลน่าสนใจเพิ่มเติมว่าการดูวิดีโอผ่านเฟซบุ๊กเติบโตอย่างรวดเร็ว มีการชมมากกว่าแปดพันล้านครั้งต่อวัน เพิ่มจากเดือนเมษายนซึ่งอยู่ที่สี่พันล้านครั้งต่อวัน และการรับชมนี้มาจากผู้ใช้งานราวห้าร้อยล้านคน **ส่วนตัวเลขของผู้ใช้งาน Internet.org มีมากกว่า ๑๕ ล้านคน ซึ่งจะช่วยขยายโอกาสให้กับผู้ด้อยโอกาสในการเข้าถึงอินเทอร์เน็ตในพื้นที่ห่างไกล** ด้านรายได้ของเฟซบุ๊กนั้น โฆษณายังเป็นรายได้หลักที่มีแนวโน้มเติบโตอย่างต่อเนื่อง และกว่าร้อยละ ๗๘ เป็นรายได้ที่มาจากโฆษณาบนมือถือ (ไทยรัฐออนไลน์ ๖ พ.ย.๕๘)

**สุดซึ้ง!ตาขาขวาขาดดูแลยายอัมพาตมากว่าสิบปี**

เว็บไซต์สำนักข่าวจีน “ซีซีทีวี”รายงานจากมณฑลเจ้อเจียง ประเทศจีน เมื่อวันที่ ๑๙ ต.ค.ว่า **แม้คุณตา “เซิง ปิงจือ” วัย ๗๒ ปี จะขาขวาขาดเนื่องจากอุบัติเหตุในที่ทำงานตั้งแต่เขาอายุได้ ๑๗ ปี เขาก็ยังคงเอาชนะใจคุณยาย สี ปีฉิว ในอีก ๑๐ ปี ต่อมา ทำให้ทั้งคู่เป็นคู่ชีวิตที่ร่วมทุกข์ร่วมสุขกันมาอย่างยาวนาน**

อย่างไรก็ตาม **๓๐ ปี ให้หลังจากที่ทั้งสองแต่งงานและอยู่ร่วมกัน คุณยายสีเกิดถูกรถชนจนเป็นอัมพาตครึ่งตัว ขาทั้งสองไม่สามารถขยับได้ คุณตาเซิงก็ไม่ทำให้เหตุการณ์นี้กลายเป็นโศกนาฏกรรมของครอบครัว เขายังคงทำงานด้วยการเป็นเกษตรกรปลูกผักขายและดูแลคุณยายสีมาเป็นเวลา ๑๑ ปี หรือตั้งแต่เธอขาพิการ** คุณตายังคงปฏิบัติกับคุณยายเหมือนเดิม เหมือนเมื่อครั้งที่ทั้งสองแต่งงานกันใหม่ๆ     เรื่องราวของทั้งคู่ทำให้ชาวเน็ตจีนจำนวนมากประทับใจ จนมีบางรายร้องเรียนไปยังหน่วยงานรัฐท้องถิ่นให้เข้าช่วยเหลือสองตายายแล้ว **ขอบคุณภาพจาก**CCTV (เดลินิวส์ออนไลน์ ๒๐ ต.ค.๕๘)

**ครม.สั่งเร่งจ้างคนพิการเพิ่มใน ๒๙๐ หน่วยงานรัฐ**

**ครม. สั่งเร่งจ้างคนพิการเพิ่มใน ๒๙๐ หน่วยงานรัฐ**


**ให้ดำเนินการแล้วเสร็จภายในปีงบประมาณ ๒๕๖๑ เผยมีเพียง ๒๑๘ หน่วย มีการจ้างงานคนพิการ ๑,๔๕๖ คน จากที่ต้องรับให้ได้ถึง ๑๐,๙๒๙ คนหรือประมาณ๑๓เปอร์เซ็นต์ของทั้งหมด**  
 วันที่ (๒๗ ต.ค.) พล.ต.สรรเสริญ แก้วกำเนิด โฆษกประจำสำนักนายกรัฐมนตรี แถลงผลประชุมคณะรัฐมนตรี (ครม.) ว่า **ครม. มีมติเห็นชอบตามที่กระทรวงพัฒนาสังคมและความมั่นคงของมนุษย์ (พม.) เสนอให้หน่วยงานของรัฐดำเนินการตาม พ.ร.บ. ส่งเสริมและพัฒนาคุณภาพชีวิตคนพิการ พ.ศ. ๒๕๕๐ เพื่อให้เกิดการจ้างงานส่งเสริมพัฒนาคุณภาพชีวิตแก่คนพิการ ตาม พ.ร.บ. ที่กำหนดให้ทุกหน่วยงานของรัฐที่มีผู้ปฏิบัติงานตั้งแต่ ๑๐๐ คนขึ้นไป ให้มีคนพิการทำงาน ๑ คน** หากมีเศษเกิน ๕๐ คน ให้รับคนพิการเพิ่มอีก ๑ คนอาทิหน่วยงานมี๑๖๙คนให้รับคนพิการจำนวน๒คน  
 “**กฎหมายฉบับนี้เริ่มนานแล้ว** **แต่เมื่อสำรวจพบว่าหน่วยงานของรัฐ ๒๙๐ หน่วยงาน มีการปฏิบัติตามกฎหมายดังกล่าวเพียง ๒๑๘ หน่วย มีการจ้างงานคนพิการ ๑,๔๕๖ คน จากที่ต้องรับให้ได้ถึง ๑๐,๙๒๙ คน**หรือประมาณ ๑๓ เปอร์เซ็นต์ของทั้งหมด ฉะนั้น พม. จึงขอให้ครม.มีมติให้หน่วยงานภาครัฐเร่งดำเนินการตามกฎหมายนี้และกำหนดระยะเวลาให้ดำเนินการแล้วเสร็จภายในปีงบประมาณ๒๕๖๑”พล.ต.สรรเสริญกล่าว  
 ทั้งนี้ **คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.)เสนอเสนอดังนี้** **๑. ให้หน่วยงานของรัฐซึ่งมีผู้ปฏิบัติงานตั้งแต่ ๑๐๐ คนขึ้นไปรับคนพิการที่สามารถทำงานได้เข้าทำงานตามมาตรา ๓๓** หรือให้สัมปทานตามมาตรา ๓๕ แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐ และที่แก้ไขเพิ่มเติม (ฉบับที่ ๒) พ.ศ. ๒๕๕๖ ให้ครบตามอัตราส่วนที่กฎหมายกำหนด ภายในปีงบประมาณ๒๕๖๑  
 **๒. ให้หน่วยงานของรัฐซึ่งมีผู้ปฏิบัติงานตั้งแต่ ๑๐๐ คนขึ้นไป รายงานผลการปฏิบัติ หรือนำเสนอแผนการดำเนินงานทุก ๑ ปี** โดยให้กรมส่งเสริมและพัฒนาคุณภาพชีวิตคนพิการ พม. เป็นผู้รวบรวมรายงานผลการดำเนินงานเพื่อนำเสนอคณะรัฐมนตรีต่อไป  
 **สาระสำคัญของเรื่อง พม. โดยกรมส่งเสริมและพัฒนาคุณภาพชีวิตคนพิการ รายงานว่า** **๑. สืบเนื่องจากพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐ และที่แก้ไขเพิ่มเติม (ฉบับที่ ๒) พ.ศ. ๒๕๕๖** ได้กำหนดให้หน่วยงานของรัฐรับคนพิการเข้าทำงานตามลักษณะของงานในอัตราส่วนที่เหมาะสมกับผู้ปฏิบัติงานในหน่วยงานของรัฐ โดยในปี ๒๕๕๖ มีหน่วยงานของรัฐที่มีจำนวนผู้ปฏิบัติงานตั้งแต่ ๑๐๐ คนขึ้นไปจำนวน ๒๙๐ หน่วยงาน ปฏิบัติตามกฎหมายดังกล่าวจำนวน ๒๑๘ หน่วยงาน โดยจ้างงานคนพิการตามมาตรา ๓๓ จำนวน ๑,๐๘๐ คน ให้สัมปทานตามมาตรา ๓๕ จำนวน ๓๗๖ คน รวมเป็นจำนวน ๑,๔๕๖ คน จากจำนวนที่ต้องจ้างคนพิการตามอัตราส่วนที่กฎหมายกำหนดจำนวน๑๐,๙๒๙คนคิดเป็นร้อยละ๑๓.๓๒  
 **๒. พม. ได้ดำเนินการส่งเสริมและสนับสนุนให้หน่วยงานของรัฐที่มีหน้าที่ต้องปฏิบัติตามที่กฎหมายกำหนดในหลายรูปแบบ** ทั้งการมีหนังสือแจ้งให้ปฏิบัติและการจัดประชุมชี้แจงในทุกปี และได้จัดประชุมชี้แจงแนวทางการปฏิบัติตามกฎหมายจ้างงานคนพิการในหน่วยงานของรัฐ และแนวทางการจัดให้สัมปทานตามระเบียบคณะกรรมการส่งเสริมและพัฒนาคุณภาพชีวิตคนพิการแห่งชาติและว่าด้วยหลักเกณฑ์ วิธีการ และเงื่อนไขการให้สัมปทานจัดสถานที่จำหน่ายสินค้าหรือบริการจัดจ้างเหมาช่วงงาน หรือจ้างเหมาบริการโดยวิธีกรณีพิเศษฝึกงาน หรือจัดให้มีอุปกรณ์หรือสิ่งอำนวยความสะดวกล่ามภาษามือหรือให้ความช่วยเหลืออื่นใดแก่คนพิการหรือผู้ดูแลคนพิการ พ.ศ. ๒๕๕๘ ซึ่งมีผลใช้บังคับเมื่อวันที่ ๒๙ พฤษภาคม ๒๕๕๘ โดยมีแนวทางในการจัดให้สัมปทานแทนการจ้างงานคนพิการได้ถึง๗วิธี  
 ดังนั้น **หน่วยงานของรัฐที่มีจำนวนผู้ปฏิบัติงานตั้งแต่ ๑๐๐ คนขึ้นไป และต้องจ้างงานคนพิการเข้าทำงานตามกฎหมายจึงสามารถนำแนวทางดังกล่าวไปวางแผนดำเนินการตามกฎหมายภาย ในปีงบประมาณ ๒๕๖๑ ได้** (ASTVผู้จัดการออนไลน์/มูลนิธิพัฒนาคนพิการ ๒๗ ต.ค.๕๘)

**เลื่อนเก็บค่าแท็กซี่คนพิการเป็น ๑ ก.พ.**

**นายมานิต เตชอภิโชค กรรมการผู้อำนวยการบริษัท กรุงเทพธนาคม จำกัด(เคที)เปิดเผยว่า** เมื่อสัปดาห์ที่ผ่านมา เคทีได้เรียนเชิญ นายอมร กิจเชวงกุลรองผู้ว่าราชการกรุงเทพมหานคร(กทม.)เป็นประธานในการหารือกับตัวแทนผู้พิการและผู้สูงอายุที่ใช้วีลแชร์และกลุ่มบริษัทเอกชน **ที่พร้อมให้การสนับสนุนโครงการกรณีที่กทม.จะเก็บค่าโดยสารตามอัตรามิเตอร์ในวันที่๑ธ.ค.๕๘นี้** และหลังจากนั้นจะเรียกเก็บค่าเรียกใช้บริการเพิ่มอีก๕๐บาทในวันที่ ๑มี.ค.๕๙ นั้น จากการประชุมกลุ่มผู้พิการที่มีรายได้น้อยออกมาทักท้วงว่าเป็นการจัดเก็บค่าบริการที่แพงเกินไปและไม่สอดคล้องกับนโยบายการเข้าถึงระบบขนส่งสาธารณะผู้ว่าฯกทม.

**ผลการประชุมได้สรุปเบื้องต้นให้เลื่อนการจัดเก็บค่าโดยสารเป็นวันที่ ๑ ก.พ.๕๙ โดยในช่วงเวลาดังกล่าวจะมีการหารือถึงรายละเอียดในการสร้างโมเดล รูปแบบการจัดเก็บค่าโดยสารและค่าบริการให้เหมาะสม** อาจใช้ระบบคูปองสำหรับผู้มีรายได้น้อยและด้อยโอกาส ให้ใช้บริการฟรีเดือนละ ๔ ครั้งยกเว้นผู้ที่มีเหตุจำเป็นเช่น ต้องไปโรงพยาบาลหรือไปพบแพทย์อาจทำเรื่องขอใช้บริการฟรีเพิ่มได้ตามความจำเป็นส่วนผู้พิการและผู้สูงอายุที่มีกำลังจ่ายกทม.จะเก็บค่าโดยสารเพียงครึ่งราคาซึ่งต้องประชุมหาข้อสรุปที่ชัดเจนกันต่อไป. (เดลินิวส์ออนไลน์๑๐พ.ย.๕๘)

**ภาษามือ..เปิดโลกเงียบ…สู่โลกกว้าง**



**ยึดสินค้า**

**to seize goods**

**ร้านส้มตำที่ จ.ขอนแก่น รับคนหูหนวกเข้าทำงาน**

 **ร้านส้มตำที่ จ.ขอนแก่น รับคนหูหนวกเข้าทำงาน เพราะอยากให้มีรายได้ แต่กลัวลูกค้าโมโหหิว จึงติดป้ายบอกให้ลูกค้ารับรู้และเข้าใจ**

ผู้สื่อข่าวรายงานว่า ร้านทองคำตำแซบ สาขา ๑ ตั้งอยู่ซอยหน้าเมือง ๑๙ อ.เมือง จ.ขอนแก่น เปิดขายส้มตำ และเมนูอาหารอีสานอีกหลายรายการ **ติดป้ายเพื่อเตือนให้ลูกค้าใจเย็น นางทองทำ แซ่เล้า เจ้าของร้าน เปิดเผยว่า สาเหตุที่ต้องติดป้ายเตือนดังกล่าว เพราะอยากเปิดโอกาสให้ผู้พิการมีงานทำ มีรายได้เลี้ยงครอบครัว จึงรับคนหูหนวกเข้ามาทำงานในร้านมากกว่าครึ่ง** ส่วนใหญ่เป็นพนักงานเสริฟ์อาหารและคอยบริการลูกค้า แม้ในตอนแรกจะมีปัญหาเรื่องการสื่อสารมากพอสมควร เนื่องจากต้องใช้ภาษามือเป็นหลัก

ทั้งนี้ **โดยส่วนตัวประทับใจในความขยัน อดทน และซื่อสัตย์ รวมถึงความใฝ่รู้ของพนักงานในร้าน ที่ช่วยจัดเตรียมอาหารหรือปรุงอาหารในบางเมนูอีกด้วย** ซึ่งแสดงให้เห็นว่าแม้จะเป็นผู้พิการทางหู แต่มีใจรักในงานบริการเป็นอย่างมาก

ขณะที่ **น.ส.ลั่นทม ดอนสินธุ์ พนักงานในร้าน ซึ่งสามารถพูดและเขียนได้ กล่าวกับทีมข่าวว่า** ตัดสินใจเข้ามาสมัครงานที่ร้านส้มตำแห่งนี้ เพราะต้องการมีอาชีพในการเลี้ยงดูตัวเอง โดยไม่ต้องเป็นภาระใคร โดยส่วนตัวมีใจรักงานบริการ และไม่อาย หรือย่อท้อต่ออุปสรรคปัญหาใดๆ **ที่ผ่านมาหลายคนจะมองแต่เพียงว่า เป็นคนพิการจะทำอะไรไม่ได้ แต่ตนเองจะแสดงให้ทุกคนเห็นว่า แม้ร่างกายจะพิการแต่หัวใจไม่พิการ**

ผู้สื่อข่าวรายงานว่า **ลูกค้าส่วนใหญ่ที่มารับประทานส้มตำร้านนี้ เป็นลูกค้าประจำ จึงทราบดีว่า พนักงานหูหนวก มักจะใช้ภาษามือในการสั่งอาหารและสื่อสารร่วมกัน แม้จะถูกบ้างและผิดบ้าง ส่วนใหญ่ก็เข้าใจกัน** ซึ่งถือเป็นการสร้างรอยยิ้ม และสร้างความประทับใจให้กับลูกค้าได้อีกด้วย (news.sanook.comออนไลน์ ๐๒ พ.ย.๕๘)

**'ใจสู้! สองผัว-เมียพิการแขนขา ทอดข้าวแต๋นขายตามตลาดนัด ลูกค้าเพียบ**



**สองผัว-เมียพิการแขนขาขาด ไม่ย่อท้อต่อโชคชะตา สู้ชีวิต! ทอดข้าวแต๋นขายเพียงถุงละ ๒๐ บาท ตามตลาดนัดกว่าสิบปี เผยช่วงแรกลำบากมาก แต่อดทนกัดฟันสู้ แม้ในวันฝนตกก็ยังขาย ตอนนี้มีลูกค้าประจำจำนวนมาก...**

เมื่อวันที่ ๓๑ ต.ค. ๕๘ ผู้สื่อข่าวรายงานว่า **ทุกวันเสาร์บริเวณหน้า ที่ว่าการ อ.สวรรคโลก จ.สุโขทัย ได้จัดให้มีตลาดนัดขายสินค้า โดยจะมีพ่อค้าแม่ค้าจากทั่วสารทิศ นำสินค้ามาวางขาย**ไม่ว่าจะเป็นเสื้อผ้า ต้นไม้ เครื่องพลาสติก ผักสด ผลไม้ หรือไม่ก็อาหารการกินนานาชนิด เป็นจำนวนมากจึงทำให้บริเวณหน้าที่ว่าการ อ.สวรรคโลก รวมทั้งบริเวณถนนที่อยู่รอบๆ มีพ่อค้าแม่ค้านำสินค้าและอาหารมาวางขาย **แต่ที่น่าสะดุดใจ คือ สองผัวเมียคู่หนึ่ง ซึ่งยึดอาชีพทอดข้าวแต๋นขายอยู่ที่บริเวณสามแยกฝั่งตรงข้ามประตูทางเข้าโรงพักสวรรคโลก**

ทั้งสองก็เหมือนกับพ่อค้าแม่ค้าปกติทั่วไป แต่ที่น่าสนใจ คือ **ฝ่ายชายจะพิการแขนข้างขวาแต่สามารถทอดข้าวแต๋นได้อย่างคล่องแคล่ว ส่วนฝ่ายหญิงพิการขาขวากำลังเคี่ยวน้ำอ้อยเพื่อราดบนข้าวแต๋น ทราบชื่อคือ นายปลวัชร โนไทย อายุ ๓๗ ปี และนางเนตรนภา ภู่เขียว อายุ ๓๓ ปี** ชาว ต.วังวน อ.พรหมพิราม จ.พิษณุโลก

**สองสามีภรรยาย เล่าให้ฟังว่า** **เมื่อประมาณสิบกว่าปีที่ผ่านมา ตนได้ประสบอุบัติเหตุ จนทำให้แขนขวาขาด จากนั้นได้มาพบกับนางเนตรนภา ซึ่งประสบอุบัติเหตุขาขวาขาดเช่นกัน จากนั้นได้ตกลงที่จะใช้ชีวิตร่วมกันโดยได้ยึดอาชีพขายข้าวแต๋นตามตลาดนัด** เนื่องจากถ้าไปรับจ้างทำงานก็คงไม่มีใครจ้าง ซึ่งตนเองและภรรยาจะช่วยกันนำข้าวเหนียวมานึ่งและนำไปตากแดดเพื่อทำเป็นข้าวแต๋น จากนั้นตนเองจะขับรถยนต์พร้อมกับภรรยานำข้าวแต๋นไปทอดขายสดๆ ตามตลาดนัดต่างๆ โดยตนเองจะเป็นคนทอด ส่วนภรรยาตนจะเป็นเคี่ยวน้ำอ้อยเพื่อนำไปราดบนข้าวแต๋น ขายที่ตลาดนัดสวรรคโลกเป็นเวลาสิบกว่าปีแล้ว

**ช่วงแรกก็ลำบากมาก** เนื่องจากต้องขับรถและทอดข้าวแต๋น เนื่องจากตนเองแขนขวาขาด ส่วนภรรยาก็ขาดขาขวาเช่นกัน แต่ด้วยความสู้ชีวิตและไม่ย่อท้อถึงแม้บางวันฝนจะตก แต่ตนเองและภรรยาก็ออกมาขายข้าวแต๋นเป็นประจำ **จนทุกวันนี้มีลูกค้าประจำเป็นจำนวนมาก เนื่องจากข้าวแต๋นที่ตนทำมีขนาดใหญ่มีถึง ๕ ชิ้น ขายเพียงถุงละ ๒๐ เท่านั้น** และสำหรับลูกค้าที่สนใจสามารถโทรสอบถามตนได้ที่หมายเลขโทรศัพท์ ๐๘-๔๒๓๖-๓๙๖๒(ไทยรัฐออนไลน์ ๓๑ ต.ค.๕๘)

**ไอเดียเก๋! ให้นักเรียนออทิสติก ทำกิจกรรมเลี้ยงไก่นเรศวร ฟื้นฟูพัฒนาสมาธิ**



**ที่โรงเรียนพิษณุโลกปัญญานุกูล อ.เมือง จ.พิษณุโลก จัดกิจกรรมวิชาเรียนฝึกทักษะ และสมาธิ ให้แก่นักเรียนที่เป็นออทิสติก** ดาวน์ซินโดม หรือ เด็กที่มีความผิดปกติทางด้านสติปัญญา **ด้วยการส่งเสริมให้นักเรียนได้เข้าร่วมกิจกรรม  โครงการเลี้ยงไก่ชนนเรศวร หรือไก่เหลืองหางขาว เพื่อเป็นการฟื้นฟูบำบัด พัฒนาทักษะ สมาธิ**  กระตุ้นให้เกิดการพัฒนาทางด้านสติปัญญาการเรียนรู้  จะได้มีพัฒนาการที่สามารถช่วยเหลือตนเองไม่เป็นภาระทางสังคมหลังจากจบการศึกษาไปแล้ว  
 **นายพงษ์พันธ์  แป้นเกิด อาจารย์รับผิดชอบโครงการเลี้ยงไก่ชนนเรศวร ทางโรงเรียนพิษณุโลกปัญญานุกูล กล่าวว่า** ทางโรงเรียนได้นำโครงการเลี้ยงไก่ชนพันธุ์พื้นเมืองพิษณุโลกไก่เหลืองหางขาว หรือไก่ชนนเรศวร  มาเลี้ยงเมื่อ ๘ ปีที่ผ่านมา เพื่อให้นักเรียน ได้สามารถฝึกทักษะ พัฒนาสมาธิ ของนักเรียนแต่ละคนได้ **โดยหลังจากเรียนจบก็สามารถนำความรู้ไปประกอบอาชีพ หรืออยู่กับครอบครัวโดยไม่เป็นภาระของครอบครัว และสังคม ได้เป็นอย่างดี** นอกจากนี้ทางโรงเรียนก็ถือว่าเป็นการพัฒนาสายพันธุ์ของไก่เหลืองหางขาว ให้มีมาตรฐาน คือ เข้าอัตลักษณ์ ๕ พระองค์อีกด้วย

**ปัจจุบันมีนักเรียนที่เข้าร่วมกิจกรรมเลี้ยงไก่ชนนเรศวร เพื่อฝึกทักษะและสมาธิ จำนวนทั้งสิ้น ๒๒ คน** ในทุกวันๆ ช่วงเช้านักเรียนเหล่านี้ก็จะเรียนตามห้องเรียน ส่วนภาคบ่าย ก็จะแยกย้ายไปตามโครงการกลุ่มวิชาชีพต่างๆ เพื่อเป็นการฝึกทักษะ โดยเฉพาะไก่ชนนเรศวร **ขณะนี้มีไก่ที่เป็นพ่อพันธุ์จำนวนกว่า ๕๐ ตัว นักเรียนก็จะเรียนรู้กระบวนการต่างๆ ทั้งการให้อาหาร การอาบน้ำไก่ การหยอดยาไก่ การฝึกไก่ให้เชื่อง เป็นต้น** แต่ละขั้นตอนนั้น ก็จะทำให้นักเรียนพัฒนาสมาธิอยู่กับการเลี้ยงไก่ ดังกล่าว โดยหลังจากที่มีโครงการเลี้ยงไก่ชนนี้ก็ยังสามารถนำไปประกวดตามเวทีต่างๆและความรางวัลมาจำนวนมาก  
 ด้าน **ด.ช.คณิศร์ แก้วศรีทอง นักเรียนชั้นปีที่ ๑๐/๒ นักเรียนบกพร่องด้านสติปัญญา  กล่าวว่า** ตนเองชอบมากในการเลี้ยงไก่ชน เพราะสามารถฝึกไก่ให้เชื่อฟังได้ แต่ละวันก็จะได้เลี้ยงไก่ ให้น้ำ ให้อาหาร เห็นไก่แล้วมีความสุข ขณะที่**นายศักดา เรืองเดช ผู้อำนวยการโรงเรียนพิษณุโลกปัญญานุกูล กล่าวว่า** ทางโรงเรียนได้ส่งเสริมอาชีพให้แก่นักเรียนได้สามารถเรียนรู้ เพื่อฝึกทักษะนำความรู้ที่ได้ไปประกอบอาชีพ หลังจากเรียนจบไปแล้ว เนื่องจากเด็กเหล่านี้ไม่สามารถเรียนต่อที่อื่นได้อีก **โดยมีวิชาชีพที่ทำการฝึก จำนวน ๓๓ วิชาชีพ โดยเฉพาะการเลี้ยงไก่ชนนเรศวร ก็เป็น ๑ ใน ๓๓ วิชาชีพ ที่ส่งเสริมให้เด็กนักเรียน ได้พัฒนาคุณภาพชีวิต ฝึกทักษะ พัฒนาสติปัญญา มีสมาธิมากขึ้น** อีกทั้งยังเป็นการฟื้นฟูบำบัด จิตใจ ให้มีความรับผิดชอบต่อหน้าที่ มีจิตใจที่อ่อนโยน รักสัตว์เลี้ยง อีกทั้งทางโรงเรียนเห็นว่าการเลี้ยงไก่ชนนเรศวร ถือว่าเป็นการไก่พื้นเมืองของพิษณุโลก ที่สามารถนำไปสืบทอดไว้รุ่นหลังได้  (มติชนออนไลน์ ๐๔ พ.ย.๕๘)

**"คนพิการ"จี้รัฐตั้งคณะทำงานร่วมออกแบบระบบขนส่งมวลชน**

**ภาคีเครือข่ายขนส่งมวลชนทุกคนต้องขึ้นได้ ลงพื้นที่สำรวจสิ่งอำนวยความสะดวกสถานีรถไฟฟ้าแอร์พร์อต เรล ลิงค์ โดยเน้นสถานีที่มีการเชื่อมต่อกับระบบขนส่งมวลชนอื่นๆ คือ** สถานีพญาไท เชื่อมต่อรถไฟฟ้าบีทึเอส สถานีมักกะสัน เชื่อมต่อรถไฟฟ้าใต้ดินเอ็มอาร์ที และสถานีสุวรรณภูมิเชื่อมต่อกับท่าอากาศยานสุวรรณภูมิ ซึ่ง **ประธานเครือข่ายระบบราง มานิตย์ อินทร์พิมพ์ (ซาบะ) ยอมรับว่า แต่ละสถานีมีการสร้างสิ่งอำนวยความสะดวกให้กับคนพิการแต่จะเห็นยังมีจุดบกพร่องที่ต้องการให้ดำเนินการปรับปรุงแก้ไข เช่น** พื้นผิวถนนและทางลาดบริเวณจุดเชื่อมต่อ ห้องน้ำ และช่องว่างระหว่างชานชาลากับขบวนรถ รวมถึงลิฟท์ที่ถึงแม้ว่าจะครบทุกสถานีแต่ยังมีขนาดเล็กซึ่งคุณ

**มานิตย์ บอกด้วยว่า** ภาพรวมขนส่งมวลชนของไทยยังมีจุดอ่อนอีกมากหากประเมินก็มองว่ามีการสร้างสิ่งอำนวยความสะดวกรองรับคนพิการเพียง ๒๐% **ดังนั้นควรมีคณะทำงาน ร่วมโดยให้คนพิการมีส่วนแสดงความคิดเห็นในขั้นตอนออกแบบก่อสร้าง เพราะการมาแก้ปัญหาภายหลังนั้น ไม่สามารถแก้ไขได้ ๑๐๐%**

รวมถึง**ต้องการให้มีการสร้างสิ่งอำนวยความสะดวกครอบคลุมคนพิการทุกประเภทโดยเฉพาะคนพิการทางสายตา** อย่างไรก็ตาม ทนง ศักดิ์ศรีวิทยากูล ผู้จัดการแผนกความปลอดภัยและควบคุมคุณภาพ บรษัท รถไฟฟ้า รฟท. จำกัด ได้เป็นตัวแทนรถไฟฟ้าแอร์พร์อตเรลลิงค์มารับเรื่องไว้ **(now26.tvออนไลน์ ๐๔ พ.ย.๕๘)**

**น้องส้ม นศ.สาวพิการ คิดบวก และสู้เมื่อได้โอกาส**



**“อุบัติเหตุครั้งนั้นเปลี่ยนชีวิตของหนู จากคนปกติ กลายเป็นคนพิการ แต่ฟ้าอาจจะลิขิตชีวิตของหนู ให้เป็นแบบอย่างในชีวิตให้คนที่มีความท้อก็ได้” คำพูดของ “ส้ม” นางสาวอรธีรา รสหอม นักศึกษาชั้นปีที่ ๒** (หลักสูตรต่อเนื่อง) สาขาการบัญชี คณะบริหารธุรกิจ มหาวิทยาลัยเทคโนโลยีราชมงคล (มทร.) ธัญบุรี นักศึกษาพิการทางการเคลื่อนไหวผู้คิดบวก   
 **“ส้ม” นางสาวอรธีรา รสหอม นักศึกษาชั้นปีที่ ๒ (หลักสูตรต่อเนื่อง) สาขาการบัญชี คณะบริหารธุรกิจ มหาวิทยาลัยเทคโนโลยีราชมงคล (มทร.) ธัญบุรี เล่าว่า** ช่วงนั้นเรียนอยู่ชั้นมัธยมศึกษาชั้นปีที่ ๒ โรงเรียนศรีวิชัย และทางโรงเรียนมีการทำโครงงานวิทย์ ตนเองและเพื่อนขับมอเตอร์ไซต์เพื่อไปทำโครงการ โดยเพื่อนเป็นคนขับ ตนเองเป็นคนซ้อน ระหว่างไฟสัญญาณจราจรทางตนเป็นไฟเขียวตามปกติ เพื่อนจึงได้ออกตัว **แต่จู่ๆ มีสิบล้อฝ่าไฟแดง มาชนรถมอเตอร์ไซต์ เพื่อนได้กระเด็นออกจากตัวรถ และเสียชีวิตในที่เกิดเหตุ แต่ตนเองติดอยู่ในรถมอเตอร์ไซต์และถูกลากไปกับท้องถนนจนทำให้มอเตอร์ไซต์ระเบิดไฟคลอกตนเอง** จากเหตุการณ์ดังกล่าว **ทำให้เธอสลบไปถึง ๙ วัน นอนในห้อง ICU ๑๙ วัน และต้องใช้เวลาในการรักษาตัวอยู่ในโรงพยาบาลถึง ๔ เดือน โดยผ่านการผ่าตัดมาแล้วกว่า ๒๐ ครั้ง** โดนตัดขาขวา ใส่ขาเทียมข้างขวา มือข้างซ้ายไม่มีนิ้ว ข้างขวาเหลือเพียงนิ้วก้อยและนิ้วนาง ตามร่างกายและแขนข้างขวา และศีรษะมีแผลจากไฟไหม้ตนเองต้องสวมวิกผมปลอมตลอดชีวิต   
 แม่เล่าให้หนูฟังว่า  “**ตอนที่ฟื้นขึ้นมาตนเองไม่อยากรับสภาพของตนเอง ต้องพันตัวเหมือนมัมมี่นอนรักษาแผลตามร่างกายอยู่บนเตียงในห้องปลอดเชื้อถึง ๔ เดือน และที่เสียใจยิ่งคือไม่มีขาข้างขวาอีกต่อไป ตอนนั้นตนเองได้แต่ร้องไห้** ครวญคางกับแม่ว่าอยากจะตาย ไม่อยากมีชีวิตอยู่ และต้องทรมานกับแผลไฟไหม้ ที่ต้องตัดชิ้นเนื้อในร่างกายมาปะติด” ตอนนั้นมีเพียงแม่ที่นอนเฝ้าตนเองอยู่ข้างเตียง เนื่องจากพ่อกับแม่แยกทางกันตั้งแต่ตนเอง ๒ ขวบ

ปัจจุบันตนเองอาศัยอยู่กับแม่และพ่อเลี้ยง และน้องสาวอีกหนึ่งคน **กำลังใจจากคนรอบข้างเป็นสิ่งที่สำคัญ “กำลังใจของแม่” เป็นพลังพิเศษที่ทำให้ตนเองอยากมีชีวิตอยู่ต่อไป** ซึ่งระหว่างที่รักษาตัวอยู่ที่โรงพยาบาล เพื่อน ครูอาจารย์มาให้กำลังใจ และให้ตนเองสามารถเรียนที่โรงพยาบาลได้ ทำให้เรียนทันกับเพื่อน ระหว่างนอนพักที่โรงพยาบาลค่าใช้จ่ายสูงมากตอนนั้นแม่ต้องมาเฝ้าที่โรงพยาบาลจึงต้องลาออกจากงาน   
 **ภาระจึงเป็นของพ่อเลี้ยง ซึ่งไม่พอกับการรักษา ด้วยคนเป็นแม่ที่อยากให้ลูกหายจากโรคและความทรมาน แม่จึงได้เขียนหนังสือถวายฎีกาถึงในหลวง ตนเองจึงได้รับเป็นผู้ป่วยในพระบรมราชานุเคราะห์** และได้รับทุนการศึกษามูลนิธิสำนักทรัพย์สินส่วนพระมหากษัตริย์ตอนปี ๒๕๕๓ จนสำเร็จปริญญาตรี ปีละ ๓๐,๐๐๐บาท  
 **หลังจากที่พักฟื้นจนแผลหายหมด มีช่วงอารมณ์หนึ่งที่คิดตั้งคำถามในใจ ว่ารถสิบล้อต้องลากตนเองไป จนเกิดไฟไหม้ เคยมีอารมณ์โมโหกับเหตุการณ์ที่เกิดขึ้น แต่ตอนนี้ไม่โทษใคร เนื่องจากอาจจะเป็นเวรกรรม ชาติไหนหรือชาติหน้าที่ตนเองอาจจะทำไว้** หรือถือว่าเป็นเรื่องโชคดี ที่ตนเองไม่เสียชีวิต ฟ้าอาจลิขิตให้ตนเองเกิดมาเป็นแบบอย่างให้กับคนท้อ เป็นแบบอย่างในการใช้ชีวิต “เหตุการณ์ดังกล่าว มันสามารถเกิดขึ้นได้กับทุกคน ทุกคนมีความประมาท **ดังนั้นควรขับรถอย่างระมัดระวัง เคารพกฎจราจร ให้ระวังชีวิตของตัวเอง หรืออีกฝ่ายอาจจะได้รับอันตรายจากความประมาทของคุณ**”  
 **เมื่อโดนตัดขา สิ่งที่ตามมา คือ เดินไม่ได้ ถ้าเดินไม่ได้ จะไปเรียนได้อย่างไร ตนเองจึงต้องใส่ขาเทียม เพื่อจะได้ใช้ชีวิตเหมือนปกติที่เคยใช้** ซึ่งกว่าตนเองจะชินกับขาเทียม เหมือนเริ่มหัดเดินใหม่ ต้องใช้ระยะเวลาพอสมควร มีท้อบ้างแต่แม่จะคอยบอกว่า  **“ถ้าอยากไปเรียนต้องเดินให้ได้”**   เมื่อเดินได้และหายจึงกลับไปเรียนตามปกติ **ตอนที่กลับไปโรงเรียนอีกครั้งการใช้ชีวิตอาจจะไม่เหมือนเดิม จากที่เคยทำกิจกรรมกับเพื่อน เคยยิ้ม เคยสนุก กลับเป็นคนเก็บตัว เพราะว่าตนเองไม่เหมือนเดิม** นั่นคือความคิดที่เกิดจากการคิดของตนเอง แต่เมื่อไปที่โรงเรียน มีกำลังใจจากเพื่อนและครู ตนเองจึงยอมรับกับสิ่งที่เกิดขึ้นกับตนเองพยายามใช้ชีวิตให้ปกติที่สุด   
 จนเรียนจบชั้นมัธยมศึกษาชั้นปีที่ ๓ ด้วยเกรดเฉลี่ย ๓.๘๖ **หลังจากเรียนจบ ด้วยร่างกายของตนเอง แม่จึงอยากให้เรียนสายที่หางานทำง่าย จึงเลือกเรียนสายวิชาชีพ จึงเลือกเรียนสาขาบัญชี จนสำเร็จการศึกษาในระดับประกาศนียบัตรวิชาชีพ (ปวช.)** ด้วยเกรดเฉลี่ย ๓.๘๑ ระดับประกาศนียบัตรวิชาชีพชั้นสูง (ปวส.) เกรดเฉลี่ย ๓.๖๙ เมื่อทางมหาวิทยาลัยเทคโนโลยีราชมงคล (มทร.) ธัญบุรี มีโควตาไปที่วิทยาลัย **จึงตัดสินใจสมัครในรอบโควตา ตอนมาที่มหาวิทยาลัยรู้สึกกังวลเล็กน้อย เนื่องจากต้องย้ายมาอยู่ที่หอ ตอนที่เข้ามาเรียน ๑ เดือนแรก แม่มาอยู่ด้วย ด้วยความเป็นห่วง แต่ตอนนี้เริ่มปรับตัวได้แล้ว อาจจะเดินไม่สะดวกสบายเหมือนคนอื่น อาจจะนั่ง เดิน หรือยืนนาน ๆ ไม่ได้ ต้องขออนุญาตอาจารย์เวลาที่ปวดขา** นานทีจะกลับบ้าน เพราะว่า ใส่ขาเทียมนั่งนานไม่ได้ เพราะว่าปวด เวลาคิดถึงบ้านจะโทรหาแม่ แต่ตนเองคิดเสมอว่าแม่อยู่กับตนเอง เพราะว่า แม่จะเย็บถุงมือให้ใส่ข้างซ้าย **ถุงมือที่เย็บเป็นเหมือนเครื่องป้องกันตนเองจากภัยร้าย และเวลาที่ท้อจะคิดเสมอ “คิดเรื่องอดีตในปัจจุบันจะทำให้เสียเวลาในอนาคต”** ในเมื่อมันผ่านมาแล้วจะไปร้องไห้หรือเรียกร้องกลับมามันคงกลับมาไม่ได้   
 กว่า ๗ ปี ที่ใช้ชีวิตในสังคม พยายามมองทุกอย่างให้เป็นบวก ชีวิตจะได้มีความสุข ยอมรับในสิ่งที่ตนเองเป็นและตนเองมี **ปัจจุบันแม่ได้เปิดร้านขายของเล็ก ๆ โดยได้รับทุนพระราชทานในการเปิดร้าน แต่ด้วยเศรษฐกิจไม่ดี ทำให้ขายไม่ดี ส่วนพ่อเลี้ยงยังทำงานเป็นลูกจ้างที่กรมชลประทาน จังหวัดชัยนาท รายได้เพียงเดือนละ ๔,๐๐๐ บาท เพราะต้องหักเงินที่กู้มา** และยังมีน้องสาวที่เรียนอยู่ชั้นมัธยมศึกษาชั้นปีที่ ๑ ฐานะทางบ้านไม่ดีมาอยู่หอเพิ่มภาระให้กับที่บ้าน   
 **มาอยู่หอพัก ต้องประหยัดค่าใช้จ่ายให้มากที่สุด ตนเองต้องเปลี่ยนขาเทียมทุก ๆ ๓ ปี และสิ่งที่สำคัญคือวิกผม โดยวิกผมเป็นผมจริงค่อนข้างมีราคาสูง พยายามจะรักษาวิกผมให้ใช้ได้นานที่สุด** วิกผมจริงราคาประมาณ ๑๕,๐๐๐ บาท ซึ่งมันแพงมาก อีกประมาณ ๒ ปีครึ่ง ตนเองจะสำเร็จการศึกษา อยากทำงาน อะไรก็ได้ที่สังคมให้โอกาส รับตนเองเข้าทำงานตนเองมีความฝันอยากทำงานราชการ ทำงานรับใช้เบื้องพระยุคลบาท ช่วยเหลือสังคมช่วยเพื่อนมนุษย์ด้วยกัน   
 อยากฝากถึงเพื่อนที่มีร่างกายสมบูรณ์ ต้องอดทน อย่าท้อแท้ เมื่อมีโอกาสเรียนควรตั้งใจเรียน บางคนอยากเรียนไม่ได้เรียน เมื่อมีโอกาสควรรักษาโอกาสไว้ อดทนกับปัญหาที่เกิดขึ้น **สำหรับคนพิการ เพิ่งพิการหรือพิการมาตั้งแต่เกิด ให้ใช้ชีวิตต่อสู้กับสิ่งที่ตนเป็น ยอมรับกับสิ่งที่เกิดขึ้น ใช้ชีวิตปกติ ทุกคนมีจิตใจเหมือนกัน พิการเพียงร่างกาย แต่ใจไม่พิการ...** (ASTVผู้จัดการออนไลน์ ๑๐ พ.ย.๕๘)

**ควรรู้! ผลศึกษาเผย นอนไม่เพียงพอ ไม่ใช่แย่หนักที่สุด แต่ยังมี"แย่หนักกว่า"อีก**

** จากผลการวิจัย ระบุว่า การถูกขัดจังหวะระหว่างการนอนหลับมีผลกระทบต่ออารมณ์มากกว่าการนอนหลับไม่เพียงพอ อีกทั้งยังลดระดับความเห็นอกเห็นใจและความเป็นมิตรลงด้วย** รายงานระบุว่าทีมนักวิจัยจากมหาวิทยาลัย"จอห์น ฮอปกินส์"ที่มีชื่อเสียงด้านการแพทย์ตั้งอยู่ที่เมืองบัลติมอร์รัฐแมรี่แลนด์ประเทศสหรัฐฯ **ระบุว่า พวกเขาได้ทำการศึกษาวิจัยและพบว่าการถูกขัดจังหวะระหว่างการนอนหลับส่งผลกระทบต่ออารมณ์เชิงบวกโดยพวกเขาได้ทำการศึกษาจากอาสาสมัครชายหญิงทั้งหมด ๖๒ คน โดยแบ่งออกเป็น ๓ กลุ่ม ซึ่งแต่ละกลุ่มจะมีเงื่อนไขที่แตกต่างกัน** โดยกลุ่มแรกจะเป็นกลุ่มที่ถูกบังคับให้ตื่นขึ้นระหว่างการนอนหลับ ขณะที่กลุ่มสองคือกลุ่มที่นอนดึกและกลุ่มสุดท้ายคือกลุ่มที่นอนหลับตามปกติโดยไม่มีการรบกวนใดๆภายในการศึกษาวิเคราะห์ซึ่งใช้เวลากว่า๓วัน  
 โดยจาก**ผลการทดลองพบว่ากลุ่มที่ถูกปลุกบ่อยๆ เผยให้เห็นว่ามีระดับอารมณ์เชิงบวกอยู่ในระดับต่ำ** หลังการนอนหลับในคืนแรกและระดับอารมณ์เชิงบวกก็ลดลงอีก ๓๐ เปอร์เซ็นต์ ในคืนที่๒โดย **เมื่อนำมาเปรียบเทียบกับกลุ่มผู้เข้าร่วมที่นอนดึกกลับแตกต่างกัน** โดยกลุ่มผู้เข้าร่วมที่นอนดึกกลับมีระดับอารมณ์เชิงบวกที่ลดลงเพียง๑๒เปอร์เซ็นต์หลังการนอนหลับในคืนที่๒   
 นอกจากนี้ **กลุ่มที่ถูกขัดจังหวะการนอนหลับยังมีช่วงเวลาในการหลับลึกที่สั้นซึ่งนักวิจัยพบว่ามีความสัมพันธ์อย่างมีนัยยะสำคัญกับการลดระดับทางอารมณ์เชิงบวก** โดยเฉพาะอย่างยิ่งกับการถูกขัดจังหวะขณะหลับซึ่งมีผลกระทบต่อระดับพลังงานและความรู้สึกของความเห็นอกเห็นใจและเป็นมิตรด้วย  
 ด้านนายแพทริค ฟิแนน ผู้ช่วยศาสตราจารย์ด้านจิตเวชและพฤติกรรมศาสตร์แห่งมหาวิทยาลัยจอห์น ฮอปกินส์ กล่าวว่า "**เมื่อคุณนอนหลับร่างกายของคุณจะหยุดชะงักตลอดทั้งคืน คุณไม่มีทางที่จะก้าวข้ามผ่านขั้นตอนการนอนหลับไปสู่การหลับลึกได้ซึ่งนั่นคือกุญแจสำคัญในการฟื้นฟูความรู้สึก**"  
 ทั้งนี้ นายแพทริค ยังกล่าวอีกว่า **การถูกขัดจังหวะขณะหลับมักจะเป็นสิ่งที่เกิดขึ้นจากพ่อแม่ผู้ปกครองหรือโทรศัพท์จากเจ้านายกระทันหันซึ่งนี่คือสิ่งสำคัญ นอกจากนี้การมีระดับอารมณ์เชิงบวกที่ลดลงยังเป็นอาการที่พบบ่อยของคนที่มีอาการนอนไม่หลับอีกด้วย** (มติชนออนไลน์ ๑๒ พ.ย.๕๘)

**'อดุลย์' นำขบวนคนพิการ ซ้อม 'ปั่นเพื่อพ่อ'**



**อดุลย์ รมว.พม.นำขบวนคนพิการซ้อมปั่นเพื่อพ่อ BIKE FOR DAD เผย ใน กทม.มีผู้พิการลงทะเบียนเข้าร่วม๔๒๓คนส่วนในภูมิภาคคาดมีไม่ต่ำกว่า ๓,๐๐๐คน** เมื่อเวลา ๑๔.๐๐ น. วันที่ ๑๕ พ.ย. ที่ลานนาฬิกาแดด สวนลุมพินี เขตปทุมวัน กรุงเทพฯ **พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ (พม.) เป็นประธาน ในพิธีเปิดงานซ้อมกิจกรรม "ปั่นเพื่อพ่อ BIKE FOR DAD" ของคนพิการ และผู้ดูแลคนพิการ กว่า ๔๐๐ คน** เพื่อเตรียมความพร้อมในการเข้าร่วมกิจกรรมปั่นเพื่อพ่อ

โดย พล.ต.อ.อดุลย์ ให้สัมภาษณ์ก่อนปล่อยขบวนจักรยานว่า **งานครั้งนี้เป็นการเตรียมความพร้อม และซักซ้อมระบบต่างๆ เพื่อให้เกิดความมั่นใจแก่ผู้พิการและผู้ดูแล ซึ่งจะร่วมปั่นในวันที่ ๑๑ ธ.ค. โดยใน กทม. มีผู้พิการและผู้ดูแลลงทะเบียนเข้าร่วมทั้งสิ้น ๔๒๓ คน ประกอบด้วย** คนพิการทางกายและการเคลื่อนไหว ๑๐๓ คน พิการทางการเห็น ๙๙ คน พิการทางการได้ยินหรือสื่อความหมาย ๑๑ คน พิการทางจิตใจหรือพฤติกรรม ๑๐ คน พิการทางสติปัญญา ๒๗ คน พิการออทิสติก ๕ คน ผู้ดูแลและเจ้าหน้าที่ ๑๖๘ คน ส่วน**ต่างจังหวัดยังมีการลงทะเบียนมาเรื่อยๆ คาดจะมีจำนวนไม่น้อย ซึ่งได้มอบหมายให้พัฒนาสังคมและความมั่นคงของมนุษย์จังหวัด (พมจ.) อำนวยความสะดวกในการดูแลเพื่อให้เกิดความปลอดภัย** กิจกรรมนี้จะเป็นการปลุกกระแสให้เห็นถึงศักยภาพผู้พิการที่เป็นพลังสำคัญของสังคม

จากนั้น **พล.ต.อ.อดุลย์ ได้ปล่อยขบวนและปั่นร่วมกับคนพิการโดยมีคนพิการ เช่น** นายวิริยะ นามศิริพงศ์พันธุ์ เลขาธิการสมาคมคนพิการทุกประเภท, นายมณเฑียร บุญตัน สมาชิกสภานิติบัญญัติแห่งชาติ, นายศุภชีพ ดิษเทศ นายกสมาคมคนพิการแห่งประเทศไทย, นายต่อพงศ์ เสลานนท์ นายกสมาคมคนตาบอดแห่งประเทศไทย **รวมถึงผู้บริหาร พม. เช่น** นายพุฒิพัฒน์ เลิศเชาวสิทธิ์ อธิบดีกรมพัฒนาสังคมและสวัสดิการ, นายเลิศปัญญา บูรณบัณฑิต อธิบดีกรมกิจการสตรีและสถาบันครอบครัว, นายอนุสันต์ เทียนทอง อธิบดีกรมกิจการผู้สูงอายุ, นางนภา เศรษฐกรอธิบดีกรมกิจการเด็กและเยาวชนร่วมในขบวนปั่น   
 ทั้งนี้ **นายวิริยะ และนายมณเฑียร ให้สัมภาษณ์เป็นเสียงเดียวกันว่า** ได้ซักซ้อมมาเป็นระยะ และตั้งใจอย่างยิ่งที่จะเข้าร่วมปั่นในวันที่ ๑๑ ธ.ค. เพื่อร่วมเฉลิมพระเกียรติฯ หลังจากที่ก่อนหน้านี้ ในกิจกรรมปั่นเพื่อแม่ไม่ได้ร่วมเพราะติดภารกิจ  
 ด้าน **นายสมชาย เจริญอำนวยสุข อธิบดีกรมส่งเสริมและพัฒนาคุณภาพชีวิตคนพิการ (พก.) กล่าวว่า** การซ้อมครั้งนี้ได้เตรียมระบบการดำเนินการให้คล้ายวันจริง โดยมีคณะทำงานจากปั่นเพื่อพ่อมาให้ข้อมูล ซึ่งเป็นการซักซ้อมระยะประมาณ ๔ กิโลเมตร ขณะที่**วันที่ ๑๑ ธ.ค.ขบวนผู้พิการจะอยู่ลำดับที่ ๑๐๑ เป็นขบวนปิดท้าย** เริ่มตั้งแต่สนามม้านางเลิ้ง และสิ้นสุดที่จุฬาลงกรณ์มหาวิทยาลัย รวมระยะทาง ๗ กิโลเมตร อย่างไรก็ตาม **ขณะนี้ ใน กทม.มีคนพิการลงทะเบียนเข้าร่วม ๔๒๓ คน ส่วนในภูมิภาคคาดว่าจะมีไม่ต่ำกว่า ๓,๐๐๐ คน.** (ไทยรัฐออนไลน์ ๑๕ พ.ย.๕๘)

**ดูไว้ตร.คนจริง! โปลิศ"มีสำนึก"ออกใบสั่งให้ตัวเอง"เหตุ"จอดรถ"ช่องคนพิการ!**

**** สำนักข่าวต่างประเทศรายงานว่า **เจ้าหน้าที่ตำรวจแดนลุงแซมสร้างความฮือฮาด้วยเสียงชื่นชม ด้วยการ "ลงโทษตัวเอง"จากเหตุที่เขา "เผลอไปจอดรถในที่สำหรับคนพิการ"** รายงานระบุว่า ในเหตุการณ์นี้ **นายตำรวจเดวิด ครากค์ เจ้าหน้าที่ตำรวจจากเมืองมิลวอกี รัฐวิสคอนซิน ประเทศสหรัฐอเมริกา ออกใบสั่งลงโทษตัวเองด้วยการปรับเงิน จากเหตุที่เขาเผลอไปจอดรถในที่จอดสำหรับคนพิการ** โดยเหตุการณ์เริ่มต้นที่อนุสรณ์สถานมิลวอกี ซึ่งมีการพิธีเนื่องในวันทหารผ่านศึก โดยนายตำรวจผู้นี้ได้เข้าร่วมด้วยแต่เขาได้กระทำความผิดดังกล่าวจึงได้ลงโทษตัวเองด้วยการ"ออกใบสั่งให้ตัวเอง"    
 ก่อนที่ต่อมา**เจ้าตัวจะได้แถลงเปิดเผยว่า** "ผมรับคำสั่งให้ไปร่วมพิธีที่อนุสรณ์สถานในเมืองมิลวอกี จากนั้นผมก็จอดและลงไปร่วมพิธีในนั้น แต่ทว่าผมไม่ทันสังเกตว่าผมจอดรถในที่ของคนพิการ **ซึ่งตามกฎหมายแล้ว เจ้าหน้าที่จะได้รับการยกเว้นให้สามารถจอดรถในที่คนพิการได้ในบางกรณี เช่น** เกิดเหตุฉุกเฉิน หรือ คำสั่งเร่งด่วนจากทางการ**แต่ว่านี่ไม่ใช่ข้อยกเว้นข้างต้นดังนั้นผมจึงสมควรถูกลงโทษ**"  
 **จากเหตุการณ์ดังกล่าว ทำให้เจ้าหน้าที่คลากค์ต้องเสียค่าปรับเป็นเงิน ๓๕ ดอลลาร์สหรัฐฯ หรือราว ๑,๒๖๐ บาท** นอกจากนี้ ขณะเดียวกัน เขายังได้มอบเงินอีกเป็นจำนวน ๒๐๐ ดอลลาร์สหรัฐฯ หรือประมาณ ๗,๑๘๐ บาท เพื่อมอบให้แก่องค์กรด้านคนพิการด้วย (มติชนออนไลน์ ๑๖ พ.ย.๕๘)

**สิทธิคนพิการ**

**** **การคุ้มครองสิทธิคนพิการ ตามรัฐธรรมนูญ ซึ่งเป็นกฎหมายสูงสุดของประเทศ บัญญัติไว้อย่างชัดเจนตั้งแต่รัฐธรรมนูญ ๒๕๔๐ รัฐธรรมนูญฉบับแรกของไทย ที่มีบทบัญญัติเกี่ยวกับการคุ้มครองศักดิ์ศรีความเป็นมนุษย์ สิทธิ และเสรีภาพของบุคคล กำหนดห้ามมิให้เลือกปฏิบัติโดยไม่เป็นธรรม** ไม่ว่าจะเป็นบุคคลปกติ หรือคนพิการจะต้องได้รับความเสมอภาค ในกฎหมายตามที่บัญญัติไว้ในรัฐธรรมนูญ มาตรา ๔ และ มาตรา ๓๐ ของรัฐธรรมนูญ **พระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐ มาตรา ๒๐ ให้คนพิการ มีสิทธิเข้าถึง และใช้ประโยชน์จากสิ่งอำนวยความสะดวกอันเป็นสาธารณะตลอดจนสวัสดิการ และความช่วยเหลืออื่นจากรัฐ อาทิ** อาคาร สถานที่ ยานพาหนะบริการขนส่งทั้งทางบก ทางอากาศ ทางน้ำ ทางราง และโครงสร้างพื้นฐานให้หน่วยราชการดำเนินการสำรวจ และจัดทำสิ่งอำนวยความสะดวกให้คนพิการเข้าถึง และใช้ประโยชน์ได้

แม้ว่า**กฎหมาย นโยบายรัฐบาล จะกล่าวชัดเจนถึงความเสมอภาคเท่าเทียมแต่ในภาคปฏิบัติ กลับพบอุปสรรคอีกมาก** สิ่งที่ปรากฏในกฎหมายกับสิ่งที่ปฏิบัติจริง ไม่สอดคล้องกันทำให้คนพิการและผู้สูงอายุไม่สามารถใช้ ประโยชน์ได้จริง

เพื่อให้เกิดการปรับปรุงระบบการขนส่งมวลชนที่เอื้ออำนวยความสะดวก สำหรับคนพิการและผู้สูงอายุให้ออกมาดำเนินชีวิตในสังคมได้ ทางภาคีเครือข่ายขนส่งมวลชนทุกคนต้องขึ้นได้ (T4A) ร่วมกับมูลนิธิพระมหาไถ่เพื่อการพัฒนาคนพิการ **จึงเรียกร้องให้มีกฎหมายว่าด้วยสิทธิในการเดินทาง ด้วยระบบขนส่งมวลชนสำหรับคนพิการและผู้สูงอายุ ให้สามารถเข้าถึงและใช้ประโยชน์ของบริการระบบขนส่งมวลชน**

การประชุมสุดยอดผู้นำอาเซียนที่มาเลเซีย **นับเป็นโอกาสดีที่ผู้นำประเทศต้องให้ความสำคัญเร่งด่วนกับการเพื่อช่วยเหลือผู้แสวงหาที่พักพิง และผู้โยกย้ายถิ่นฐานหลายพันคนจากเมียนมา และบังกลาเทศซึ่งถูกบังคับให้ต้องเสี่ยงต่อการปฏิบัติมิชอบ** และการเสียชีวิตระหว่างอยู่ในทะเล และแก้ไขปัญหาการคุกคามเสรีภาพการแสดงออกและการใช้สิทธิมนุษยชนอย่างสงบ

**การประชุมอาเซียนซัมมิท ระหว่างวันที่ ๑๘-๒๒ พ.ย.ต้องไม่เน้นเฉพาะการพัฒนาเศรษฐกิจ ในขณะที่ภูมิภาคกำลังเกิดวิกฤตผู้ลี้ภัยและการปราบปรามเสรีภาพในการแสดงออกอย่างต่อเนื่อง เนื่องจากที่ผ่านมาปัญหาผู้อพยพ โยกย้ายถิ่นฐาน เป็นหนึ่งในปัญหาที่จะต้องร่วมแก้ไขไปด้วยกัน** โดยประชาชนหลายพันคนจากเมียนมา และบังกลาเทศ ที่ถูกทอดทิ้งอยู่กลางทะเลบนเรือที่มีสภาพย่ำแย่ ถูกผลักดันออกจากชายฝั่งและตกเป็นเหยื่อการบังคับใช้แรงงาน หรืออาจถูกสังหารกลางทะเล ยังรอคอยการช่วยเหลืออย่างเป็นรูปธรรม (กรุงเทพธุรกิจออนไลน์ ๑๘ พ.ย.๕๘)

**“บรรจุภัณฑ์” เพื่อคนทั้งมวล**

 **ผลิตภัณฑ์คุณภาพห่อหุ้มด้วย “บรรจุภัณฑ์” ชั้นดี พร้อมนำส่งถึงมือผู้บริโภค เพื่อรับใช้คนทุกคนรับเทรนด์ร้อน Universal Design ในโลกแพคเก็จจิ้ง** ผู้บริโภคมีการศึกษามากขึ้น มีความเป็นตัวตนเป็นปัจเจกบุคคล อาศัยอยู่ในเมืองมากขึ้น **โมเดิร์นเทรดเติบโต ครอบครัวมีขนาดเล็กลง ผู้สูงอายุเพิ่มจำนวนขึ้นอย่างต่อเนื่อง เรื่องสุขภาพและความปลอดภัยกลายเป็นสิ่งที่ผู้คนตระหนักถึงขณะโลกก็เรียกร้องหาความยั่งยืน** ลดการใช้พลังงาน และเป็นมิตรต่อสิ่งแวดล้อม

ตัวอย่างเทรนด์ร้อนที่กำลังเกิดขึ้นทั่วโลก และกำหนดทิศทางการออกแบบบรรจุภัณฑ์ในปัจจุบัน ซึ่งหนึ่งในเทรนด์หลักที่ถูกพูดถึงอย่างต่อเนื่องและทวีความสำคัญเพิ่มขึ้นเรื่อยๆ นั่นคือ **Universal Design Packaging หรือการออกแบบและพัฒนาบรรจุภัณฑ์ที่สร้างสรรค์ขึ้นเพื่อคนทุกคน ไม่ว่าจะเด็ก ผู้ใหญ่ คนชรา คนที่มีปัญหาสายตา ปัญหาสุขภาพ ไล่ไปจนผู้พิการ ฯลฯ ก็สามารถใช้บรรจุภัณฑ์นั้นได้อย่าง สะดวก ปลอดภัย ไม่ติดขัด**

“อาจารย์มยุรี ภาคลำเจียก” ที่ปรึกษาสถาบันพลาสติก และที่ปรึกษาสมาคมการบรรจุภัณฑ์ไทย บอกในการบรรยายพิเศษหัวข้อ  **“การออกแบบบรรจุภัณฑ์-สุดยอดเครื่องมือสู่ความสำเร็จของธุรกิจ” ในงาน COSMEX ๒๐๑๕** โดยบริษัท รี้ด เทรดเด็กซ์ จำกัด ที่ผ่านมาว่า  **“Universal Design” หรือที่เรียกกันสั้นๆ ว่า “UD” เป็น ๑ ใน ๗ เทรนด์หลักของโลกด้านการออกแบบบรรจุภัณฑ์ และกำลังเป็นเทรนด์ที่ถูกพูดถึงไปทั่วโลก** โดยเฉพาะประเทศญี่ปุ่น สังเกตได้ว่า สินค้าทุกตัว บรรจุภัณฑ์ทุกชิ้น ล้วนต้องมี UD เข้าไปเป็นส่วนประกอบ และฝังอยู่ในรากเหง้าของคนของเขาไปแล้ว

“ที่ญี่ปุ่นเป็นการตระหนักรับรู้ของเขาว่าทุกอย่างจะต้องเป็น UD เพราะเป็นเรื่องของความสะดวกที่ผู้สูงอายุ เด็กทุกวัย คนที่มองไม่เห็น คนถนัดซ้าย ถนัดขวา ก็สามารถใช้ได้ไม่มีปัญหา **ในบ้านเราก็มี แต่ยังไม่เยอะเท่าที่ควร เราอาจอยากได้ความสะดวกสบาย แต่พอต้องจ่ายแพงขึ้นหน่อย ก็ไม่เอาแล้ว แต่ญี่ปุ่นเรื่องนี้ฝังอยู่ในรากเหง้าของเขา**”  เธอบอกความต่าง

**ทั่วโลกกำลังให้ความสำคัญกับบรรจุภัณฑ์เพื่อคนทั้งมวล เพื่อรองรับการมาถึงของสังคมผู้สูงวัย ที่เพิ่มจำนวนมากขึ้นเรื่อยๆ บวกพลังของผู้บริโภคทั่วโลกที่ต่างเรียกร้องการทำธุรกิจอย่างมีความรับผิดชอบของเจ้าของสินค้าหรือบริการ** ส่งแรงบีบให้ผู้ประกอบการไทยต้องเร่งปรับตัว โดยเฉพาะกลุ่มที่ทำธุรกิจส่งออกไปยังประเทศที่ให้ความสำคัญกับเรื่องเหล่านี้

**อาจารย์มยุรี บอกแนวทางการออกแบบบรรจุภัณฑ์ ตามหลัก Universal Design ว่ามีอยู่ ๙ คอนเซ็ปต์ นั่นคือ** **๑.** สามารถบอกผลิตภัณฑ์ได้ง่าย **๒.** จับถือได้ถนัด **๓.** เปิดออกง่าย **๔.** หยิบของออกจากบรรจุภัณฑ์ได้ง่าย **๕.** ใช้งานง่าย **๖.** สามารถเข้าใจได้ง่าย **๗.** เก็บรักษาง่าย **๘.** กำจัดทิ้งง่าย และ **๙.** มีความปลอดภัยสูง

**เธอยกตัวอย่าง ผลิตภัณฑ์ที่นำแนวคิด UD มาใช้เพื่อสร้างจุดขายและสนองใจผู้บริโภคในทุกกลุ่ม อย่างการทำปุ่มหรือเส้นบนขวดแชมพูและครีมนวดผม เพื่อให้ผู้ใช้สามารถแยกผลิตภัณฑ์ทั้งสองประเภทได้ง่ายขึ้น** แทนการออกแบบให้ขวดคว่ำ หรือหงาย ที่อาจทำให้ผู้บริโภคเกิดความสับสนได้

**การออกแบบให้ผิวของบรรจุภัณฑ์มีรอยนูนของอักษรเบรลล์เพื่อช่วยให้ผู้พิการทางสายตาสามารถใช้นิ้วสัมผัส และทราบว่าผลิตภัณฑ์นั้นคืออะไร เช่น** โรงแรมแห่งหนึ่งในพัทยาที่พิมพ์อักษรเบรลล์ลงบนผลิตภัณฑ์ในห้องน้ำ เพื่ออำนวยความสะดวกให้แก่ผู้พิการทางสายตา

“**สมมติเขาอยากจะได้สบู่สักก้อนหนึ่งที่มีกลิ่นเฉพาะ ที่ผ่านมามีคนซื้ออะไรให้เขาก็ไม่รู้ แต่ถ้าเราพิมพ์อักษรเบรลล์ลงบรรจุภัณฑ์เพื่อบอกว่านี่คือกลิ่นกุหลาบ กลิ่นมะลิ แล้วเขาลูบดูก็รับรู้ได้** เราเองจะได้ตลาดกลุ่มนี้เพิ่มขึ้นด้วย ซึ่งบรรจุภัณฑ์หลายตัวสามารถทำได้โดยที่ไม่ต้องเสียค่าใช้จ่ายเพิ่มเลยด้วยซ้ำ เพราะอยู่ในกระบวนการผลิตอยู่แล้ว เช่น กล่องกระดาษที่ปั้มนูนขึ้นมา ซึ่งสามารถทำตรงนี้เพิ่มเข้าไปได้”

**หรืออย่าง การออกแบบตลับแป้งสำหรับผู้สูงอายุ ที่ออกแบบให้มีกระจกที่ขยายใหญ่ได้ถึง ๒ เท่า เพื่อให้ผู้ใช้สามารถเห็นหน้าตนเองได้ชัดเจนขึ้นในขณะใช้แป้งนั้น** รวมไปถึงการออกแบบบรรจุภัณฑ์ให้เปิดง่ายใช้แรงน้อย มีรอยฉีกเป็นแนวตรง การเปลี่ยนฝากระป๋องบรรจุอาหารจากฝาห่วงแบบดึงเป็นฝาแบบลอกเปิดง่าย เพื่อป้องกันการบาดถูกมือ มีฉลากที่คนสูงวัยอ่านง่าย เห็นปุ๊บก็เข้าใจวิธีใช้งานได้ทันที โดยไม่ต้องกังวลว่าจะเกิดอันตรายจากการใช้ผิดวิธี เหล่านี้เป็นต้น

**ผู้ประกอบการไทย อาจอ่อนไหวเรื่องราคา หากทว่าการลงทุนออกแบบแพคเก็จจิ้ง ที่สนองผู้คนทั้งมวลนั้น อาจไม่ได้ใช้ต้นทุนสูงมากอย่างที่คิด และสิ่งที่จะได้กลับมา อาจ “คุ้มค่า” กว่าเม็ดเงินที่จ่ายไปด้วยซ้ำ “ต้นทุนไม่เยอะหรอก อยู่ที่การออกแบบ เลือกวัสดุให้ถูก** อย่างการทำถุงฉีกง่าย ทำได้ไม่ยากเลย โดยเราสามารถบอกซัพพลายเออร์ว่าอยากได้ถุงที่ฉีกง่ายขึ้น เขาก็จะหาฟิล์มพลาสติกที่ฉีกง่ายมาให้ ต้นทุนเพิ่มขึ้นมาก็น้อยมาก เพราะว่าเปลี่ยนเกรดพลาสติกแค่นิดเดียว แต่ประเด็นคือ **เราต้องสื่อสารไปยังผู้บริโภคเพื่อให้เขารู้ว่า ถุงนี้ฉีกง่าย ใช้แรงน้อย ซึ่งเขาก็ยินดีจ่ายอยู่แล้ว เพียงแต่ถ้าเราไม่พิมพ์บอก เขาก็คงไม่รู้**”

**“การสื่อสาร” เลยเป็นหัวใจสำคัญของการออกแบบและพัฒนาบรรจุภัณฑ์ เพื่อสนองผู้คนทุกคน ด้าน “ศรันย์ เย็นปัญญา” Chief Design Manager บริษัท หาญโกลบอล จำกัด หนึ่งในแบรนด์ที่โดดเด่นด้านการออกแบบแพคเก็จจิ้ง บอกเราว่า** การออกแบบบรรจุภัณฑ์ของหาญจะพิจารณาในหลายมิติ ทั้งต้นทุนการผลิต การทำซ้ำได้ ลดการใช้ทรัพยากร ประหยัดเวลา เพิ่มประสิทธิภาพในการขนส่ง ขณะบางส่วนใช้การผลิตในชุมชนเพื่อกระจายรายได้ ส่วนบรรจุภัณฑ์ที่ดีไซน์ออกมา ก็คำนึงถึงผู้ใช้ คือต้องสามารถใช้งานได้ง่าย สื่อสารได้ และมีปฏิสัมพันธ์กับลูกค้า

**เขายกตัวอย่าง กล่องบรรจุภัณฑ์น้ำหอม HARNN ที่ได้แรงบันดาลใจมาจากการห่อของขวัญแทนคำขอบคุณของชาวญี่ปุ่น ที่เรียก นานาเมะ สัตสุมิ โดยใช้กระดาษแผ่นเดียวไม่ต้องใช้การตัดกระดาษให้เหลือเศษ อาศัยการพับซ้อนทบกันของกระดาษหลายๆ ชั้น** ด้วยการขึ้นรูปด้วยมือ จนเกิดเป็นรูปกล่องที่สวยงามและแข็งแรง ผลงานที่ได้รับรางวัล Demark ปีล่าสุด และเมื่อคลี่ออกมา ลูกค้าจะสามารถพับกลับไปได้โดยง่าย ฉะนั้นไม่ว่าจะคนตาบอด ผู้สูงอายุ หรือใครก็ตาม ก็สามารถเข้าใจและใช้งานได้ง่าย เลยเป็นโพรดักส์ที่ใช้ได้กับทุกคน

**ศรันย์ สะท้อนความเห็นที่น่าสนใจว่า** ในการออกแบบที่เป็น Universal Design นั้น ถ้าแบรนด์จะใช้เรื่องนี้เป็นเพียงกิมมิค ประมาณอยากสร้างภาพลักษณ์ให้องค์กร หรือใช้เป็นแค่กลยุทธ์ด้านการตลาด เขามองว่า ผู้คนก็คงไม่ให้ความสนใจมากนัก และสังคมก็แทบไม่ได้ประโยชน์อะไร **แต่ถ้าให้เรื่องเหล่านี้ หลอมรวมอยู่ในธรรมชาติของการทำธุรกิจ โดยคิดให้ครบตั้งแต่ต้นจนจบ และ เป็นไอเดีย “ของจริง” ไม่ใช่แค่เทรนด์ ก็เชื่อว่าจะสร้างผลประโยชน์ในระยะยาวได้** ขณะที่แบรนด์ก็จะได้สินค้าที่เป็น “ยูนีค” อย่างแท้จริงกลับมาด้วย

“นักออกแบบต้องไม่แค่เอาคำเหล่านี้มาโปะเพื่อใช้เป็นกิมมิค เหมือนการหยิบกระดาษรีไซเคิลมาแล้วบอกว่า มันดีต่อสิ่งแวดล้อมแล้วนะ โดยที่ไม่ได้ไปดูเลยว่า ตลอดกระบวนการผลิต มันผลิตด้วยสารเคมีอะไรบ้าง **ฉะนั้นเราต้องคิดทุกอย่างให้ครบ ตั้งแต่ต้นจนจบ และเป็นของแท้ ไม่ใช่แค่กิมมิค” เขาสะท้อนความคิด ในวันนี้ Universal Design ยังเป็นโจทย์ท้าทายของผู้ประกอบการไทย** เมื่อลูกค้าไม่ได้จำกัดแค่คนกลุ่มใดกลุ่มหนึ่ง หากทว่าคือ **คนทุกคน ที่ต้องมีสิทธิ์เข้าถึงสินค้าได้อย่าง “เท่าเทียม”** (กรุงเทพธุรกิจออนไลน์ ๒๐ พ.ย.๕๘)

**เด็กพิการปากแหว่งเพดานโหว่ ใช้สิทธิบัตรทอง ผ่าตัดรักษาได้**

 **รศ.นพ.วิชัย ชี้เจริญ นายกสมาคมความพิการปากแหว่งเพดานโหว่ ใบหน้าและศีรษะ แห่งประเทศไทย กล่าวว่า** ปัจจุบันมีจำนวนผู้ป่วยเพิ่มขึ้นปีละ ๑,๘๐๐-๒,๐๐๐ คน โดยสาเหตุส่วนใหญ่มาจากพันธุ์กรรม เป็นหลัก โดยเฉลี่ยจะพบในเด็กแรกเกิด ๑ คนต่อเด็กแรกเกิด ๑,๐๐๐ คน และ**พบว่าในกลุ่มภาคตะวันออกเฉียงเหนือจะพบจำนวนเด็กแรกเกิดป่วยมากที่สุด** ซึ่งสิ่งแวดล้อมจากการขาดสารอาหาร ขาดวิตามิน สูบบุหรี่ ดื่มสุรา และคุณแม่ที่มีโรคประจำตัวทานยาบางอย่างระหว่างตั้งครรภ์ เช่นยาป้องกันกันชักบางชนิดเป็นต้น

**"ปัจจุบันภาคตะวันออกเฉียงเหนือมีรายงานพบผู้ป่วยมากที่สุด คือ** ๒.๖ รายต่อทารก ๑,๐๐๐ ราย ภาคใต้ ๑.๐๓ รายต่อทารก ๑,๐๐๐ ราย และภาคเหนืออยู่ที่ ๑.๕ รายต่อทารก ๑,๐๐๐ รายโดยภาพรวมทั้งประเทศของแต่ละปีจะอยู่ที่ ๑.๘-๒ รายต่อทารก ๑,๐๐๐ ราย” รศ.นพ.วิชัย กล่าว

   สำหรับ**วิธีการรักษา เด็กที่เป็นจะสามารถได้รับการรักษาจากการผ่าตัด โดยเด็กบางคนอาจได้รับการผ่าตัดถึง ๕ ครั้ง** ทั้ง ริมฝีปาก เพดานปาก ปลูกสันเหงือก เพื่อให้ผลการรักษาดีที่สุด **โดยสามารถเริ่มการผ่าตัดตั้งแต่อายุ ๓ ขวบ ไปจนถึงเข้าสู่วัยรุ่นหรือสิ้นสุดที่อายุ ๒๐ ปี** ซึ่งนอกจากการผ่าตัดแล้วเด็กที่ป่วยต้องเข้ารับการรักษาเกี่ยวกับโรคหู คอ จมูก **เพราะเด็กส่วนใหญ่จะมีภาวะเกี่ยวกับการได้ยิน หูชั้นกลางมีปัญหา ส่วนเรื่องฟัน จะมีฟันขึ้นซ้อน เก หรือฟันหายไปในบางตำแหน่ง จึงต้องทำการรักษาต่อเนื่อง** แต่เมื่อได้รับการรักษาก็จะสามารถดำรงใช้ชีวิตประจำวันได้เหมือนคนปกติทั่วไป

   ทั้งนี้**ทางสมาคมมีการให้ความรู้กับพ่อแม่ผู้ปกครองเกี่ยวกับการรักษาและดูแลลูกที่มีภาวะนี้และมีศูนย์แพทย์เด็กพิการปากแหว่งเพดานโหว่ ใบหน้าและศีรษะ อยู่ทั่วประเทศไทยทั้ง ๔ ภาค** **ซึ่งผู้ป่วยสามารถใช้สิทธิหลักประกันสุขภาพถ้วนหน้า หรือสิทธิ ๓๐ บาท สามารถรักษาตามอายุที่เหมาะสมและต่อเนื่องได้** แต่ผู้ป่วยบางรายไม่ได้รักษาในพื้นที่ ต้องมีใบส่งตัวจากศูนย์ในพื้นที่จึงจะไม่เสียค่าใช้จ่ายใดๆ ทั้งสิน (บ้านเมืองออนไลน์ ๑๙ พ.ย.๕๘)

**รบ.ชวน ผู้สูงอายุ-ผู้พิการ ลงทะเบียนรับเบี้ยยังชีพก่อน ๓๐ พ.ย.นี้**

**รัฐบาล เชิญชวนผู้สูงอายุและผู้พิการลงทะเบียนรับเบี้ยยังชีพก่อน ๓๐ พ.ย.๒๕๕๘ นี้** หวังช่วยเพิ่มคุณภาพชีวิตเชื่อมโยงกองทุนการออมฯสร้างความมั่นคงระยะยาว...

**พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวถึงนโยบายการจ่ายเงินเบี้ยยังชีพผู้สูงอายุและผู้พิการของรัฐบาล เพื่อลดความเหลื่อมล้ำในสังคมและยกระดับคุณภาพชีวิตของประชาชนว่า** ที่ผ่านมารัฐบาลได้เพิ่มเบี้ยยังชีพผู้สูงอายุเป็นแบบขั้นบันได โดยผู้ที่มีอายุ ๖๐-๖๙ ปี ได้รับเงินยังชีพ ๖๐๐ บาทต่อเดือน อายุ ๗๐-๗๙ ปี ได้รับเดือนละ ๗๐๐ บาท อายุ ๘๐-๘๙ ปี ได้รับเดือนละ ๘๐๐ บาท และ ๙๐ ปีขึ้นไป ได้รับเดือนละ ๑,๐๐๐ บาท ส่วน**ผู้พิการได้รับเบี้ยยังชีพเดือนละ ๘๐๐ บาท โดยรัฐบาลขอชวนเชิญพี่น้องประชาชนที่จะมีอายุครบ ๖๐ ปีบริบูรณ์ในวันที่ ๓๐ ก.ย. ๒๕๕๙ (เกิดก่อน ๑ ต.ค. ๒๔๙๙) และผู้พิการที่ยังไม่ได้ลงทะเบียนขอรับเบี้ยยังชีพไปลงทะเบียนได้จนถึงวัน ที่ ๓๐ พ.ย. ๒๕๕๘ ณ ที่ทำการปกครองที่ตนเองมีชื่ออยู่ในทะเบียนบ้าน**โดยจะได้รับเบี้ยยังชีพตั้งแต่เดือนต.ค.๒๕๕๙เป็นต้นไป  
  **“นายกรัฐมนตรี ให้ความสำคัญกับการมีคุณภาพชีวิตที่ดีของประชาชนทุกคนโดยเฉพาะผู้สูงอายุและผู้พิการ** โดยประมาณการว่าในปี ๒๕๖๘ สังคมไทยจะก้าวสู่สังคมสูงวัย มีจำนวนผู้สูงอายุมากกว่า ๑๕ ล้านคน ท่านจึงได้มอบหมายให้กระทรวงการคลัง เป็นหน่วยงานหลักร่วมกับหน่วยงานที่เกี่ยวข้องไปพิจารณาและจัดทำรายละเอียดเกี่ยวกับการจัดตั้งกองทุนเพื่อช่วย เหลือผู้สูงวัยโดยเฉพาะผู้ยากไร้ และกำหนดมาตรการกำกับให้ผู้สูงวัยใช้ชีวิตอย่างถูกต้อง ไม่สูบบุหรี่ หรือดื่มสุรา เป็นต้น” โฆษกประจำสำนักนายกรัฐมนตรี กล่าว.(ไทยรัฐออนไลน์ ๒๐ พ.ย.๕๘)

**เสียงร้องที่เริ่มแผ่ว...จากนักกีฬาคนพิการ**



**เรวัตร์ ต๋านะ เจ้าของแชมป์โลกวีลแชร์ คือเสียงที่เป็นตัวแทนของนักกีฬาคนพิการ เรียกร้องถึงเงินสนับสนุนที่ไม่มากพอ** ซึ่งที่ผ่านมาทุกคนได้ดิ้นรนกันอย่างเต็มที่จนแทบจะหมดแรง บ้างก็หาอาชีพเสริมมาประคับประคองเพื่อหาเงินซ้อมและเดินทางแข่งขัน  
 สำหรับ **เรวัตร์ ต๋านะ เพิ่งสร้างผลงานกระหึ่มเวทีโลกไปหมาดๆ ด้วยการคว้า ๒ เหรียญทอง ๑ เหรียญเงิน ในศึกกีฬาคนพิการชิงแชมป์โลก “ไอพีซี แอธเลติกส์ เวิลด์ แชมเปียนชิป ๒๐๑๕” ที่กรุงโดฮา ประเทศกาตาร์** เมื่อปลายเดือนตุลาคมที่ผ่านมา อย่างไรก็ตามไม่ได้รับความสนใจเท่าที่ควรจากบรรดาสื่อมวลชนจึงทำให้แทบไม่มีใครทราบว่าสร้างชื่อเสียงให้กับประเทศชาตินอกจากนี้จึงไม่ถึงหูของบรรดาเอกชนที่มีกำลังพร้อมสนับสนุน  
 **การแข่งขันระดับนี้ไม่ใช่ทัวร์นาเมนต์อาชีพ ดังนั้นจึงไม่มีเงินรางวัลเพื่อที่จะนำมาใช้ต่อยอด ขณะที่รัฐบาลก็ไม่ค่อยให้ความสนใจเท่าที่ควร** ทำให้ได้รวมตัวไปร้องเรียนต่อ การกีฬาแห่งประเทศไทย หรือ กกท. เมื่อกลางเดือนพฤศจิกายนที่ผ่านมา เพราะเริ่มมีบางคนที่ต้องตัดสินใจเพื่อปากท้องโอนสัญชาติไปเล่นให้ชาติอื่น อาทิญี่ปุ่นที่มีสวัสดิการและค่าตอบแทนมากกว่า  
  **เรวัตร์ ต๋านะ เจ้าของแชมป์โลกวีลแชร์ เรซซิ่ง ๑,๕๐๐ และ ๕,๐๐๐ เมตร ที ๕๔ ที่คว้าโควตาไปแข่งขัน พาราลิมปิก เกมส์ ๒๐๑๖ ที่ริโอ เดอ จาเนโร ประเทศบราซิล เรียบร้อยแล้วนั้น เผยถึงความน้อยใจที่ไม่ได้รับการดูแลอย่างเหมาะสมในฐานะนักกีฬาที่มีธงชาติไทยอยู่บนอก** แต่ด้วยความที่อยากรับใช้แผ่นดินเกิด ทำให้เจ้าตัวยอมควักทุนตนเองเพื่อฝึกซ้อม ไม่ต่ำกว่า ๑๐,๐๐๐ บาท ต่อเดือน เดินทางไปฝึกซ้อมที่จังหวัดนครราชสีมา และดูแลค่าที่พัก อาหารการกินเองทั้งหมด นอกจากนี้**ได้อาศัยประกอบอาชีพขายลอตเตอรีควบคู่ไปด้วยซึ่งก็มีรายได้เพียง๙,๐๐๐บาทเท่านั้น** จนถึงวันนี้ **เรวัตร์ ต๋านะ วัย ๔๐ ปี ระบายความในใจว่า** "เมื่อปี ๒๐๑๒ นักกีฬาพิการได้รับเงินรางวัลชิงแชมป์โลกเพียง ๕๐,๐๐๐ บาท ในขณะที่นักกีฬาปกติจะได้รับ ๑ ล้านบาท ทั้งที่เป็นนักกีฬา ต้องฝึกซ้อม แข่งขันเหมือนกันแต่เห็นชัดเจนว่าความเท่าเทียมของคนพิการมันมีค่าไม่เท่ากับคนปกติ"  
 **แม้จะน้อยใจไปบ้างในความไม่เท่าเทียมที่ได้รับ แต่คงปฏิเสธไม่ได้ว่าเมื่อเลือกเดินทางนี้แล้วสิ่งที่สร้างแรงใจให้นักกีฬาคนพิการก็คือศึก พาราลิมปิก เกมส์ ที่ถือเป็นที่สุด** โดย เรวัตร์ ยอดนักกีฬาวีลแชร์เรซซิงหมายเลข ๑ ของไทยคนนี้ ก็ประกาศที่จะสู้ต่อใน ริโอ เดอ จาเนโร ประเทศบราซิล เพื่อพิสูจน์ให้ทุกคนเห็นว่านักกีฬาผู้พิการก็สามารถสร้างประวัติศาสตร์และเป็นฮีโร่ในหัวใจคนไทยได้เหมือนกัน  
 ที่ผ่านมา**ในประเทศไทยจะเห็นได้ว่ามีเพียง “บิ๊กนิดหน่อย” จุตินันท์ ภิรมย์ภักดี ประธานคณะกรรมการพาราลิมปิกแห่งประเทศไทย ที่ให้การสนับสนุนนักกีฬาคนพิการอย่างจริงจังต่อยอดจากศึก พาราลิมปิก ครั้งที่ ๑๔** **ลอนดอนเกมส์ ๒๐๑๒ ที่ประเทศอังกฤษ** ซึ่งทำผลงานยอดเยี่ยมคว้า ๔ เหรียญทอง ๒ เหรียญเงิน ๒ เหรียญทองแดง ไม่ว่าจะเป็น พัทธยา เทศทอง (บอคเซีย) รุ่งโรจน์ ไทยนิยม (ปิงปอง) และ สายสุนีย์ จ๊ะนะ (วีลแชร์ฟันดาบ) โดยส่งแข่งทั้งในประเทศที่รับหน้าเสื่อเองรวมถึงส่งไปแข่งต่างประเทศเพื่อล่าตั๋ว พาราลิมปิก และเก็บเกี่ยวประสบการณ์กระนั้นก็ตามคงยากที่จะแบกภาระทั้งหมด  
 **เรื่องนี้คงจะต้องปล่อยให้เป็นหน้าที่ของ กอบกาญจน์ วัฒนวรางกูร รัฐมนตรีว่าการกระทรวงการท่องเที่ยวและกีฬา เพราะตั้งแต่เข้ามารับตำแหน่งดูเหมือนจะมองข้ามเรื่องของนักกีฬาคนพิการเหล่านี้ไป** ทว่าเหมือนทุกอย่างล่าช้าต้องเป็นไปตามขั้นตอนคือนำเรื่องดังกล่าวเสนอบอร์ดกองทุนพัฒนากีฬาแห่งชาติ ซึ่งเชื่อว่าจะจัดตั้งภายในเดือนมกราคม ปี ๒๕๕๙ ส่วนการสนับสนุนนั้นจะมากน้อยแค่ไหนคงต้องหารือร่วมกับผู้ที่เกี่ยวข้องอีกครั้งหนึ่ง (ASTVผู้จัดการออนไลน์ ๒๔ พ.ย.๕๘)

**Uber App ช่วยคนขับแท็กซี่หูหนวกในเคนยามีโอกาสที่เท่าเทียม**

**บริษัท Uber ได้เริ่มต้นโครงการนำร่องในแอฟริกาที่ทดลองใช้โปรแกรม Uber App กับคนขับรถเเท็กซี่หูหนวกในไนโรบี** นาย Bernard Mulama คนขับรถแท็กซี่กำลังตั้งอกตั้งใจฝึกใช้โปรแกรม App ของบริษัท Uber บนโทรศัพท์มือถือของตัวเอง **เขาเป็นหนึ่งในคนขับรถแท็กซี่หูหนวกที่เข้าร่วมในโครงการนำร่องที่มุ่งส่งเสริมผู้หูหนวกในไนโรบีให้คุ้นเคยกับการใช้งานโปรแกรม App สำหรับมือถือสมาร์ทโฟน** ซึ่งใช้เป็นเครื่องมือติดต่อสื่อสารระหว่างผู้ใช้บริการรถแท็กซี่กับคนขับรถ

**โครงการนี้เป็นความร่วมมือระหว่างบริษัท Uber กับสมาคมคนหูหนวกแห่งชาติเคนยา** โปรแกรมโทรศัพท์มือถือของบริษัท Uber จะมีแสงกระพริบบนหน้าจอเพื่อเตือนคนขับรถว่ากำลังมีลูกค้าติดต่อเข้ามาใช้บริการ และ**สำหรับคนหูหนวกในโครงการนี้ การใช้โปรแกรมโทรศัพท์มือถือของบริษัท Uber จะช่วยให้พวกเขามีโอกาสที่เท่าเทียมในการทำอาชีพขับรถแท็กซี่**

คนขับแท็กซี่หูหนวกชาวเคนยากล่าวกับผู้สื่อข่าววีโอเอว่า คนขับรถที่หูหนวกมักประสบกับปัญหาในการขอใบอนุญาตขับรถแท็กซี่แต่สามารถขอในอนุญาตขับรถส่วนตัวได้ **นาย Nickson Kakiri ประธานสมาคมผู้หูหนวกแห่งชาติเคนยากล่าวว่า โปรแกรมโทรศัพท์มือถือของ Uber นี้ช่วยให้คนขับรถหูหนวกมีโอกาสที่จะได้ลูกค้าอย่างเท่าเทียมกับคนหูปกติ** เขากล่าวว่าทางสมาคมได้ร่วมมือกับบริษัท Uber เพื่อช่วยให้คนขับรถที่หูหนวกสามารถทำงานนี้ได้ **มีคนหูหนวกในไนโรบีจำนวนมากที่ไม่สามารถทำอาชีพนี้ได้เพราะทัศนคติทางลบของเจ้าหน้าที่ตำรวจ เขากล่าวว่าโปรแกรม App ของ Uber ช่วยให้คนขับรถหูหนวกทำงานได้อย่างราบรื่นมากขึ้น**

ผู้สื่อข่าววีโอเอรายงานว่า Uber App ใช้งานง่าย ผู้ใช้บริการเป็นผู้เขียนพิมพ์เเจ้งข้อมูลเกี่ยวกับจุดที่ต้องการให้คนขับรถไปรับ และ**เมื่อโทรศัพท์มือถือมีสัญญาณแฟลชปรากฏขึ้นบนหน้าจอ คนขับรถจะกดรับคำร้องขอใช้บริการนั้น และเมื่อรับลูกค้าขึ้นรถเรียบร้อยเเล้ว Uber App จะทำงานอัตโนมัติ**และคำนวณค่าบริการที่ ๗๕ เซ็นท์สหรัฐต่อระยะทางหนึ่งกิโลเมตรหรือราว ๒๕ บาท

นาย Alastair Curtis ผู้จัดการทั่วไปของ Uber ในเคนยากล่าวว่า การมีรายได้เพิ่มขึ้นเป็นแรงดึงดูดใจที่ดี เขากล่าวว่า**นี่เป็นการใช้ประโยชน์จากเทคโนโลยีในการสร้างโอกาสทางรายได้แก่ผู้พิการทางการได้ยินที่ปกติจะไม่มีโอกาสในอาชีพการงานและรายได้** โดยเฉพาะในเมืองใหญ่ๆ อย่างไนโรบี ทางสมาคมการใช้ภาษามือแห่งเคนยาประมาณว่า มีผู้พิการทางการได้ยินในเคนยามากกว่าหกแสนคน    (voathai.comออนไลน์ ๒๒ ต.ค.๕๘)

**ส่งมอบบ้านฮอมบุญให้แก่ผู้พิการและยากจน**

**** พระอาจารย์พบโชค ติสสวังโส เจ้าอาวาสวัดห้วยป่ากั้ง พร้อมด้วยนายปกรณ์ ศิริวรรณ ปลัดอาวุโสอำเภอเมือง เชียงราย และนายสุรินทร์ เขื่อนเพชร นายกเทศมนตรีเทศบาลตำบลนางแล **ร่วมกันทำพิธีส่งมอบบ้านฮอมบุญ หรือ (บ้านออมบุญ) ให้แก่ นายจะแก เกษมสุขพนา อายุ ๖๓ ปี ผู้พิการขาอ่อนแรงเดินไม่ได้** ที่มีฐานะยากจน พร้อมครอบครัวคือ นางแต้ เกษมสุขพนา อายุ ๕๕ ปี ภรรยา ที่รับภาระเลี้ยงดูครอบครัว โดยมีลูกด้วยกัน ๕ คน ฐานะยากจนและตกสำรวจ **ซึ่งหน่วยงานราชการเข้ามาช่วยดูแล และดำเนินการช่วยเหลือเบื้องต้น โดยมีผู้นำองค์กรปกครองส่วนท้องถิ่น ประชาชน อาสาสมัคร และผู้ใจบุญร่วมสนับสนุน บริจาคทรัพย์สินเป็นจำนวนเงินทั้งสิ้น ๒ แสนบาท** เพื่อทำการก่อสร้างโดยเริมก่อสร้างตั้งแต่วันที่ ๕ ตุลาคม ๒๕๕๘ ที่ผ่านมา   
 ชมรมกำนัน ผู้ใหญ่บ้าน และเทศบาลตำบลนางแล **เห็นความสำคัญในการดูแลความเป็นอยู่ของผู้ยากไร้ และผู้ด้อยโอกาส จึงได้จัดให้มีกิจกรรม ก่อสร้างซ่อมแซมบ้าน ที่อยู่อาศัย ให้แก่ผู้ยากไร้ เพื่อแก้ไขปัญหาความเดือดร้อน และถวายเป็นพระราชกุศล เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัวฯ วันที่ ๕ ธันวาคมนี้** โดยได้รับการช่วยเหลือด้านแรงงานในการก่อสร้างบ้าน จากผู้ใหญ่บ้าน ผู้ช่วยผู้ใหญ่บ้าน เพื่อนบ้าน พี่น้องประชาชน กลุ่มพลังมวลชน สมาชิก อาสาสมัคร และเทศบาลตำบลนางแล และได้รับบริจาคเงินในการซื้อวัสดุก่อสร้าง และติดตั้งไฟฟ้า จากการไฟฟ้าส่วนภูมิภาคจังหวัดเชียงราย สนับสนุนวัสดุอุปกรณ์ไฟฟ้าในบ้านหลังใหม่ อีกด้วย(krobkruakao.comออนไลน์ ๐๒ พ.ย.๕๘)

**เคทีซีรวมน้ำใจสมาชิกช่วยเหลือผู้พิการ**

**นางสาวสิรีรัตน์ คอวนิช ผู้จัดการอาวุโส - ธุรกิจบัตรเครดิต เคทีซี หรือ บริษัท บัตรกรุงไทย จำกัด (มหาชน)เป็นตัวแทนมอบเงินจำนวน ๙๘,๙๐๐ บาท ให้กับนางขนิษฐา เทวินทรภักดิ  ประธานกรรมการมูลนิธิอนุเคราะห์คนพิการ ในพระราชูปถัมภ์ของสมเด็จพระศรีนครินทราบรมราชชนนี**ซึ่งสมาชิกบัตรเครดิตเคทีซีมีจิตศรัทธาร่วมกันนำคะแนนสะสมเปลี่ยนเป็นเงินบริจาค เนื่องในวันคนพิการแห่งชาติ เสาร์ที่ ๒ ของเดือนพฤศจิกายน เพื่อสนับสนุนด้านการศึกษา ฝึกอบรมอาชีพและฟื้นฟูสมรรถภาพแก่ผู้พิการทางการเคลื่อนไหว พร้อมทั้งพัฒนาคุณภาพชีวิตผู้พิการและครอบครัวให้ดีขึ้น **เพื่อให้สามารถดำรงชีวิตอยู่ในสังคมได้ ณ มูลนิธิอนุเคราะห์คนพิการ ในพระราชูปถัมภ์ของสมเด็จพระศรีนครินทราบรมราชชนนี อำเภอปากเกร็ด จังหวัดนนทบุรี** เมื่อเร็วๆ นี้ (บ้านเมืองออนไลน์ ๑๐ พ.ย.๕๘)

**เชิญคนพิการสมัครงาน**

**บริษัท อรุณสิน จำกัด** ที่อยู่ ๒๙๘/๖๔-๕๖ ซอยพิษณุโลก ๓ ถนนพิษณุโลก แขวงสี่แยกมหานาค เขตดุสิต กรุงเทพมหานคร ๑๐๓๐๐ **รับ ๑.จัดสถานที่ให้คนพิการหรือผู้ดูแลเข้ามาขายของได้ ๒.ตำแหน่ง Admin ธุรการ ๖ อัตรา** รายละเอียดงาน คีย์ข้อมูลตามที่ได้รับมอบหมาย **คุณสมบัติ พิการร่างกาย-เดินได้** เพศชาย/หญิง อายุ ๑๘-๓๐ ปี วุฒิ ม.๖ –ปริญญาตรีหรือเทียบเท่า สามารถใช้งานคอมพิวเตอร์ได้เป็นอย่างดี มีความรู้เกี่ยวกับ Microsoft Office **ติดต่อ...**คุณกอล์ฟ โทรศัพท์ ๐๒-๒๘๑๔๑๕๙ ต่อ ๓๐๒ อีเมล์ hr.lotusbedding@hotmail.co.th

**โรงพยาบาลเกษมราษฎร์** ที่อยู่ ๕๘๖,๕๘๘ ถ.เพชรเกษม ต.บางแคเหนือ อ.บางแค จ.กรุงเทพมหานคร ๑๐๑๖๐ **รับพนักงานทั่วไป ๒ อัตรา** รายละเอียดงาน ทำงานด้านเอกสาร ดูแล รปภ. งานอบรม **คุณสมบัติ พิการร่างกายหรือการเคลื่อนไหว** เพศชาย/หญิง อายุ ๒๕-๔๐ ปี สวัสดิการ ประกันสังคม งานกีฬาสี งานเลี้ยงครบรอบปีบริษัท การฝึกอบรมในบริษัท ของขวัญวันปีใหม่ ชุดยูนิฟอร์ม ฟิตเนส เงินช่วยเหลือการสมรส และ ของขวัญวันเกิด **ติดต่อ...**คุณณัฐณิชา ตานาพิน โทรศัพท์ ๐๒-๘๐๔๘๙๕๙ อีเมล์ [khunnan\_ii\_nan@hotmail.com](mailto:khunnan_ii_nan@hotmail.com)

**บริษัท เรืองวาแสตนดาร์ด อินดัสตรี้ จำกัด สาขาบางปะกง** ที่อยู่ ๕/๙-๑๑-๑๒ หมู่ ๗ ถ.บางนา-ตราด ต.บางวัว อ.บางปะกง จ.ฉะเชิงเทรา ๒๔๑๘๐ **รับเจ้าหน้าที่บันทึกข้อมูล ๒ อัตรา** รายละเอียดงาน บันทึกข้อมูลในคอมพิวเตอร์ จดบันทึก กรอกแบบฟอร์ม จัดเก็บเอกสาร คุณสมบัติ **คนพิการทางด้านร่างกายหรือการเคลื่อนไหว** เพศชาย/หญิง อายุ ๒๐-๓๕ ปี วุฒิ ปวช. ประสบการณ์ทำงาน ๑ ปี สวัสดิการ ประกันสังคม งานกีฬาสี การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท วันหยุดพักผ่อน ทุนการศึกษาสำหรับพนักงาน เงินช่วยเหลือการเสียชีวิต โบนัสประจำปี ชุดยูนิฟอร์ม เบี้ยขยัน และ ที่พักใกล้ที่ทำงาน **ติดต่อ...**คุณปณิชา นาคะพันธุ์ โทรศัพท์ ๐๓๘-๕๓๘๐๓๗-๔๑ อีเมล์ [hr\_bpk@reangwa.co.th](mailto:hr_bpk@reangwa.co.th)

**บริษัท เล ซอง ฟอง (ไทยแลนด์) จำกัด** ที่อยู่ ๑๖๐, ๑๖๒,๑๖๔ ซอยรามคำแหง ๖๐/๔ ถนนรามคำแหง แขวงหัวหมาก เขตบางกะปิ กรุงเทพฯ **รับพนักงานแผนกคลังสินค้าสำเร็จรูป ๑ อัตรา** รายละเอียดงาน จัดงานสำหรับส่งไปขาย **คุณสมบัติพิการออทิสติก** เพศชาย/หญิง อายุ ๒๐-๔๐ ปี สวัสดิการ เบี้ยขยัน โบนัส พักร้อน ประกันสังคม ฯลฯ **ติดต่อ...**โทรศัพท์ ๐๒-๗๓๕๑๖๐๒ อีเมล์ [waranuch@lesenphants.co.th](mailto:waranuch@lesenphants.co.th)

**บริษัท โพลี เทเลคอม จำกัด (PSI Holding )** ที่อยู่ สำนักงานใหญ่ อาคารพีเอสไอ เลขที่ ๕๘๘ ถนนศรีนครินทร์ ซอยศรีนครินทร์ ๑๖ (แยกพัฒนาการ ตรงข้ามแม็กแวลู) แขวงสวนหลวง  เขตสวนหลวง  จังหวัดกรุงเทพมหานคร **รับเจ้าหน้าที่ Call Center ๒ อัตรา** รายละเอียดงาน ปฏิบัติงานด้านลูกค้าสัมพันธ์ ตลอดจนการให้ข้อมูลเกี่ยวกับตัวสินค้าที่ลูกค้าสนใจโทรเข้ามาสอบถาม สั่งจอง หรือการอัพเดทข่าวสารเกี่ยวเทคโนโลยีด้านการสื่อสารดาวเทียม เป็นต้น **คุณสมบัติ คนพิการ** เพศชาย/หญิง อายุ ๒๒-๓๐ ปี วุฒิปวส.- ปริญญาตรี มีทักษะในการสื่อสาร ฟัง พูด อ่าน เขียน ภาษาไทยในระดับดี สามารถสื่อสารภาษาอังกฤษในการรับเรื่องจากลูกค้าได้ มีทักษะในการใช้คอมพิวเตอร์เป็นอย่างดี สามารถแก้ไขปัญหาเฉพาะหน้าได้ดี ทำงานภายใต้ความกดดันของลูกค้าได้ หากมีประสบการณ์จะพิจารณาเป็นพิเศษ สวัสดิการ หอพักสวัสดิการพนักงาน(พักฟรี) + บริการอินเตอร์เน็ตฟรี เงินกู้สวัสดิการพนักงาน ซื้อสินค้าของบริษัทในราคาพนักงาน ชุดฟอร์มพนักงาน เงินช่วยเหลือพนักงานกรณีประสบภัยพิบัติ เงินช่วยเหลือกรณีมรณกรรม ๕๐,๐๐๐ บาท โบนัสประจำปี ประกันสังคม ประกันอุบัติเหตุ อื่นๆ **ติดต่อ...**จนท.สรรหาและฝึกอบรม (คุณมิ้น) โทรศัพท์ ๐๒-๗๓๐-๒๙๙๙ ต่อ ๑๓๐๒, ๐๘๕-๑๘๘-๒๒๘๐ อีเมล์ [psisat\_12@trustmail.jobthai.com](mailto:psisat_12@trustmail.jobthai.com)

**บริษัท เซ็นทรัล ฟู้ด รีเทล จำกัด** ที่อยู่ ชั้น ๑๕-๑๗ เซ็นทรัลพลาซา แจ้งวัฒนะ ออฟฟิศ ทาวเวอร์ เลขที่ ๙๙/๙ หมู่ ๒ ถนนแจ้งวัฒนะ  ตำบลบางตลาด  อำเภอปากเกร็ด จังหวัดนนทบุรี  ๑๑๑๒๐ **รับพนักงานทั่วไป จำนวนหลายอัตรา** รายละเอียดงาน จัดเรียงสินค้า สินค้าอุปโภคบริโภค ผักผลไม้ หมู เนื้อ ไก่ หมู จัดทำเบเกอรี่ อาหารพร้อมปรุง นั่งเครื่องแคชเชียร์ คิดเงินให้กับลูกค้า งานธุรการสโตร์ **คุณสมบัติ พิการทางการเคลื่อนไหว** เพศชาย/หญิง อายุ ๑๘ ปีขึ้นไป วุฒิ ม.๓-ปริญญาตรี สามารถเข้ากะได้/ทำงานหน้าร้านได้ สวัสดิการ ค่ารักษาพยาบาล ปีละ ๔๐,๐๐๐ บาท กองทุนสำรองเลี้ยงชีพ ชุดยูนิฟอร์ม ค่าช่วยเหลือค่าเดินทางวันละ ๔๕ บาท ค่านั่งเครื่องวันละ ๒๕ บาท ปรับเงินเดือนและโบนัสประจำปี ประกันชีวิต **ติดต่อ...คุณปอ** โทรศัพท์ ๐๘๘-๙๕๖๖๕๑๗ อีเมล์ [tops\_162@trustmail.jobthai.com](mailto:tops_162@trustmail.jobthai.com)

**บริษัท รอซโซ่ จำกัด** **สาขาสำนักงานใหญ่** ที่อยู่ ๘/๓๙ ซอยท่านผู้หญิงพหลฯ ถ.งามวงศ์วาน ต.ลาดยาว อ.จตุจักร จ.กรุงเทพมหานคร ๑๐๙๐๐ **รับ ๑.ตำแหน่งพนักงานตรวจสอบคุณภาพ ๕ อัตรา** รายละเอียดงาน ตรวจสอบคุณภาพสินค้า, พับ, บรรจุ กางเกงชั้นในลงกล่อง **๒.ตำแหน่งพนักงานบริการลูกค้า Call Center ๑ อัตรา** รายละเอียดงาน โทรศัพท์ ติดต่อประสานงานกับลูกค้า (ไม่ใช่งานเข้ากะ), จัดทำรายงานประจำเดือน **คุณสมบัติ พิการร่างกายหรือการเคลื่อนไหว** เพศชาย/หญิง อายุ ๒๐-๔๐ ปี สามารถอ่านออก-เขียนได้ , วุฒิ ปวช. สวัสดิการ ประกันสังคม งานกีฬาสี การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท วันหยุดพักผ่อน กองทุนเงินทดแทน และ เบี้ยขยัน **ติดต่อ...**HR Recruitment โทรศัพท์ ๐๒-๙๔๑๐๕๔๐ อีเมล์ [hr@rosso.co.th](mailto:hr@rosso.co.th)

**บริษัท นิวโมเทค (ไทยแลนด์) จำกัด** ที่อยู่ ๗/๑๔๑ หมู่บ้านอมตะซิตี้ หมู่ ๔ ซ.สารสิน ต.มาบยางพร อ.ปลวกแดง จ.ระยอง ๒๑๑๔๐ **รับพนักงานฝ่ายผลิต ๑ อัตรา** รายละเอียดงาน งานฝ่ายผลิต **คุณสมบัติ พิการการได้ยิน หรือการเคลื่อนไหว** เพศชาย/หญิง อายุ ๒๐-๔๕ ปี วุฒิ ม.๓ ประสบการณ์ทำงาน ๑ ปี สวัสดิการ ประกันสังคม ค่าอาหาร งานกีฬาสี แพทย์และพยาบาลประจำ การฝึกอบรมในบริษัท ฯลฯ **ติดต่อ...**คุณมัณฑนา พรมนิกร โทรศัพท์ ๐๓๘-๙๕๖๒๗๗ อีเมล์ [montana@gmail.com](mailto:montana@gmail.com)

**บริษัท มัลลิเนียม ออโต้ จำกัด** สาขาลาดพร้าว ที่อยู่ ๒๒๒๒/๙ ซ.๑๑๒ ลาดพร้าว ถ.ลาดพร้าว ต.พลับพลา อ.วังทองหลาง จ.กรุงเทพมหานคร ๑๐๓๑๐ **รับพนักงานธุรการ, การจัดการทั่วไป จำนวนหลายอัตรา** รายละเอียดงาน คีย์ข้อมูล โอที จัดเรียงและจัดเก็บเอกสาร โทรประสานงาน **คุณสมบัติ พิการร่างกายหรือการเคลื่อนไหว** เพศชาย/หญิง อายุ ๒๕-๔๐ ปี สวัสดิการ ประกันสังคม งานกีฬาสี งานเลี้ยงครบรอบปีบริษัท การฝึกอบรมในบริษัท ส่วนลดในการซื้อผลิตภัณฑ์ของบริษัท วันหยุดพักผ่อน เบี้ยขยัน ฯลฯ

**ติดต่อ...**คุณสริตา ฝ่ายบุคคล โทรศัพท์ ๐๙๙-๒๘๗๕๒๐๘ อีเมล์ [sarita.kha@mgc-asia.com](mailto:sarita.kha@mgc-asia.com)

**บริษัท คอปเปอร์ไวร์ด จำกัด** ที่อยู่ เลขที่ ๑๕๙/๖ อาคารเสริมมิตร ทาวเวอร์ ชั้นที่ ๒ ห้องเลขที่ ๒๐๑ - ๒๐๒ ถนนสุขุมวิท ๒๑ (อโศก) กรุงเทพฯ **รับเจ้าหน้าที่ธุรการ ๑ อัตรา** รายละเอียดงาน งานเอกสารต่างๆ **คุณสมบัติ พิการการได้ยิน หรือการเคลื่อนไหว** **สามารถเดินและดูแลตนเองได้** เพศชาย/หญิง อายุ ๑๘-๔๐ ปี วุฒิ ม.๖ สามารถใช้โปรแกรมคอมพิวเตอร์ Microsoft Office ได้ สวัสดิการ คอมมิชชั่น(Commission) OT(เงินค่าล่วงเวลา) ประกันสังคม ประกันสุขภาพ ฯลฯ **ติดต่อ...**ฝ่ายทรัพยากรมนุษย์ โทรศัพท์ ๐-๒๖๖๕-๒๙๕๐ ต่อ ๔๕๑-๔๕๔, ๐๙๒-๒๘๓๔๑๑๔ อีเมล์ [hr@copperwired.co.th](mailto:hr@copperwired.co.th)

**องค์การแฟมิลี่ เฮลท์ อินเตอร์เนชั่นแนล** ที่อยู่ ๑๓๐-๑๓๒ ชั้น ๑๙ อาคารสินธร ทาวเวอร์ ๓ ถนนวิทยุ แขลงลุมพินี เขตปทุมวัน กรุงเทพมหานคร **รับพนักงานชั่วคราวแผนกบัญชีและการเงิน ๑ อัตรา** รายละเอียดงาน จัดเรียงเอกสารและถ่ายเอกสารด้านการเงินของแผนก, พิมพ์ข้อมูลลงระบบคอมพิวเตอร์, ช่วยงานธุรการอื่นๆ ตามที่ได้รับมอบหมาย **คุณสมบัติ พิการด้านการได้ยิน หรือด้านร่างกาย** เพศชาย/หญิง วุฒิ ปวช. ปวส. หรือ ม.๖ มีความรู้ความสามารถในการใช้โปรแกรมคอมพิวเตอร์พื้นฐาน Microsoft Office (Excel) มีพื้นฐานด้านบัญชีและภาษาอังกฤษ จะพิจารณาเป็นพิเศษ ติดต่อ...ศศิภา จงรักโชคชัย โทรศัพท์ ๐๒-๒๖๓-๕๒๗๓-๗๔

**เจ็มมินายทรานสปอร์ตแอนด์คอมมูนิเคชั่น** ที่อยู่ ๗๑/๒ ซอยร่วมฤดี ๒ ถนนเพลินจิต แขวงลุมพินี เขตปทุมวัน กรุงเทพมหานคร **รับพนักงานธุรการ ๒ อัตรา** รายละเอียดงาน พิมพ์เอกสารงานทั่วไป, ถ่ายเอกสาร, งานอื่นๆตามที่ได้รับมอบหมาย **คุณสมบัติ พิการออทิสติค** เพศชาย/หญิง สามารถดูแลตัวเองได้ มีทักษะการพิมพ์เอกสาร สวัสดิการ ประกันสังคม เสื้อฟอร์ม งานเลี้ยง / ท่องเที่ยวปีใหม่ประจำปี **ติดต่อ...**รัชกร เกียรติทวีเดช โทรศัพท์ ๐๒-๒๕๔๙๗๑๔ โทรสาร ๐๒-๖๕๐๙๓๖๖ อีเมล์ [ratchakorn@gemini.in.th](mailto:ratchakorn@gemini.in.th)

**บริษัท เซ็นทรัลเรสตอรองส์กริป จำกัด (มิสเตอร์โดนัท)** ที่อยู่ ๓๐๖ อาคารเซ็นทรัลสีลมทาวเวอร์ ชั้น ๕,๖,๗,๘ ซอยสีลม แขวงสุริยวงค์ เขตบางรัก กรุงเทพมหานคร ๑๐๕๐๐ **รับพนักงานผลิต / แต่งหน้าขนม ๒๐ อัตรา** รายละเอียดงาน นวดแป้ง ทำขนม ทอดโดนัท และตกแต่งหน้าขนมโดนัทตามรูปแบบที่กำหนด **คุณสมบัติ พิการทางการได้ยิน** เพศชาย/หญิง อายุ ๑๗ ปีขึ้นไป มีความอดทน ขยัน สวัสดิการ ชุดยูนิฟอร์ม ปรับเงินประจำปี กองทุนเงินทดแทน โบนัสประจำปี ค่ารักษาพยาบาล ประกันสังคม ฯลฯ **ติดต่อ...**นางสาวสุชฏารัตน์ ศรีภัทร์ชานน โทรศัพท์ SMS : ๐๘๕-๖๕๕๑๑๓๖ / Line : ๐๘๔-๑๕๔๙๒๐๑ อีเมล์ [suchataratsr@crg.co.th](mailto:suchataratsr@crg.co.th)

**บริษัท เอ-ลิส คอร์ปอเรท จำกัด** ที่อยู่ ๒๖๕ Sukhumvit ๓๑ Klongton-Nun Wattana Bangkok ๑๐๑๑๐ **รับ ๑. เจ้าหน้าที่แพ็คสินค้า (Packer) ๒ อัตรา** รายละเอียดงาน ดูแลควบคุมสินค้า และบรรจุสินค้า เพื่อเตรียมส่งสินค้าเข้าหน้าร้าน ปฏิบัติงานวันจันทร์-วันศุกร์ เวลา ๐๘.๐๐-๑๗.๐๐ น. สถานที่ปฏิบัติงาน คลังสินค้าบริษัท เอ-ลิส คอร์ปอเรท เลขที่ ๖ ซอยหมู่บ้านนภาลัย ถนนสรรพาวุธ บางนา กรุงเทพฯ **คุณสมบัติ คนพิการ** เพศชาย/หญิง อายุ ๒๐ - ๔๕ ปี สามารถอ่านออก-เขียนได้ สามารถช่วยเหลือตัวเองได้ **๒. พนักงานขนสินค้า (ติดรถขนสินค้า) ๑ อัตรา** รายละเอียดงาน ช่วยขนส่งสินค้าไปตามสถานที่ต่างๆ ปฏิบัติงานวันจันทร์-วันศุกร์ เวลา ๐๙.๐๐-๑๘.๐๐ น. สถานที่ปฏิบัติงาน สำนักงานใหญ่ ซอยสุขุมวิท ๓๑ สวัสดิการ เงินเดือน ๙,๐๐๐ - ๑๑,๐๐๐ บาท ค่าล่วงเวลา ประกันสังคม ประกันสุขภาพ สิทธิ์การซื้อสินค้าของบริษัท สิทธิ์พักร้อนประจำปี ปรับเงินเดือนประจำปี โบนัสประจำปี **ติดต่อ...**คุณปาริชาติ อ้นขวัญเมือง (ดาว) โทรศัพท์ ๐๒-๒๖๑-๙๑๑๔-๕ ต่อ ๗๗๓ อีเมล์ hr@alist.co.th

**บริษัท ซิกม่าแลงเจอรี่ จำกัด** ที่อยู่ ๑๔๐/๑ หมู่ ๕ ถนนพุทธมณฑล สาย ๕ ตำบลอ้อมน้อย อำเภอกระทุ่มแบน จังหวัดสมุทรสาคร **รับ ๑.พนักงานทั่วไป (Packing)** รายละเอียดงาน พับชุดชั้นในตามแบบที่กำหนด ลงซองพลาสติก พร้อมทั้งติดสติกเกอร์ ขนาด, ไซส์ และ บรรจุลงกล่อง **คุณสมบัติ พิการด้านร่างกาย-เดินได้** เพศชาย/หญิง มีความรับผิดชอบในหน้าที่ ที่ได้รับมอบหมาย **๒.พนักงานทั่วไป (ผู้ช่วยแม่บ้าน)** รายละเอียดงาน เป็นผู้ช่วยแม่บ้าน จัดความเรียบร้อยและความสะอาด ออฟฟิศและทั่วไป **คุณสมบัติ พิการการได้ยิน หรือการมองเห็น** เพศชาย/หญิง มีความรับผิดชอบในหน้าที่ ที่ได้รับมอบหมาย สวัสดิการ ประกันสังคม ชุดพนักงาน รับเบี้ยขยัน โบนัสประจำปี โบนัสพิเศษ ฯลฯ **ติดต่อ...**คุณวันวิสา (เจ้าหน้าที่ฝ่ายบุคคล) โทรศัพท์ ๐๒-๘๗๗-๔๑๙๒-๓ อีเมล์ wchumnankij@chantelle.fr

**บริษัท โออิชิ กรุ๊ป จำกัด (มหาชน)** ที่อยู่ เลขที่ ๕๗ หมู่บ้านอาคารปาร์คเวนเชอร์ ชั้น ๑๙-๒๐ ถ.วิทยุ ต.ลุมพินี อ.ปทุมวัน จ.กรุงเทพมหานคร ๑๐๓๓๐ **รับพนักงานคนพิการ จำนวนหลายอัตรา** รายละเอียดงาน ร่วมงานกับร้านอาหารในเครือโออิชิ กรุ๊ป ทั่วประเทศ ท่านสามารถ เลือกสาขาใกล้บ้านได้ ตำแหน่งที่เปิดรับ ๑.ผู้ช่วยกุ๊ก ๒.แม่บ้าน ๓.พนักงานบริการ **คุณสมบัติ พิการที่สามารถช่วยเหลือตนเองได้** เพศชาย/หญิง อายุ ๒๐-๕๐ ปี ยินดีรับนักเรียนพิการที่ต้องการหารายได้พิเศษระหว่างเรียน ทำงานวันเสาร์-อาทิตย์ สวัสดิการ ประกันสังคม การฝึกอบรมในบริษัท ส่วนลดในการซื้อผลิตภัณฑ์ของบริษัท วันหยุดพักผ่อน เงินช่วยเหลือการเสียชีวิต กองทุนเงินทดแทน ประกันชีวิต โบนัสประจำปี ฯลฯ **ติดต่อ...**คุณทัชชา สุริโย โทรศัพท์ ๐๙๒-๖๖๒๑๕๕๔ หรือ ๐๒-๗๘๕๘๘๑๕, Line ID : ๐๙๒๖๖๒๑๕๕๔

**บริษัท ไทยอินเตอร์เนชั่นแนล เรนท์ อะ คาร์ จำกัด** **สาขาสำนักงานใหญ่** ที่อยู่ เลขที่ ๑๐๔๑/๒๙ ซ.นายเลิศ ถ.เพลินจิต ต.ลุมพินี อ.ปทุมวัน จ.กรุงเทพมหานคร ๑๐๓๓๐ **รับพนักงานคีย์ข้อมูลและตรวจเอกสาร ๒ อัตรา** รายละเอียดงาน คีย์ข้อมูลบัญชี ทั่วไป หรือตรวจเช็คเอกสาร **คุณสมบัติ พิการการได้ยิน** เพศชาย/หญิง อายุ ๒๕-๓๕ ปี วุฒิม. ๖ สวัสดิการ ประกันสังคม วันหยุดพักผ่อน และ ชุดยูนิฟอร์ม ฯลฯ **ติดต่อ...**คุณอัญมณี หวังเจริญ โทรศัพท์ ๐๘๑-๘๐๑๑๓๐๖ โทรสาร ๐๒-๒๕๔๖๗๑๘ อีเมล์ [operationhq@avisthailand.com](mailto:operationhq@avisthailand.com)

**บริษัท เอซีเอส เซอร์วิสซิ่ง (ประเทศไทย) จำกัด** ที่อยู่ ๖๙๙ อาคารโมเดอร์นฟอร์มทาวเวอร์ ชั้น ๑๑ ถนนศรีนคริทร์ ใกล้สี่แยกพัฒนาการ กรุงเทพมหานคร **รับเจ้าหน้าที่ธุรการ, เจ้าหน้าที่เร่งรัดหนี้สินทางโทรศัพท์ จำนวนหลายอัตรา** รายละเอียดงาน โทรศัพท์ติดต่อประสานงานกับลูกค้า , งานเอกสาร **คุณสมบัติ พิการร่างกาย หรือการได้ยิน** เพศชาย/หญิง อายุ ๑๘ ปีขึ้นไป วุฒิ ม.๓ ขึ้นไป สามารถใช้งานคอมพิวเตอร์ และใช้โทรศัพท์พื้นฐานได้ สวัสดิการ ค่าคอมมิชชั่น ค่าอินเซนทีฟ (บางตำแหน่ง) เบี้ยขยัน OT โบนัส ๒ ครั้ง/ปี และสวัสดิการอื่นๆ **ติดต่อ...**แผนกสรรหาว่าจ้าง โทรศัพท์ ๐๒-๗๖๙-๖๑๗๑ อีเมล์ [darutb@acsservicing.co.th](mailto:darutb@acsservicing.co.th)

**บริษัท เรืองวาแสตนดาร์ด อินดัสตรี้ จำกัด** ที่อยู่ ๕/๙-๑๑-๑๒ ถนนบางนา-ตราด หมู่ ๗ ตำบลบางสมัคร อำเภอบางปะกง จังหวัดฉะเชิงเทรา ๒๔๑๘๐ **รับ ๑.เจ้าหน้าที่บันทึกข้อมูล ๑ อัตรา คุณสมบัติ พิการร่างกาย-เดินได้** เพศชาย/หญิง อายุ ๒๕-๔๐ ปี วุฒิ ปวส.ขึ้นไป สามารถใช้งานคอมพิวเตอร์ได้ ๒.พนักงานฝ่ายผลิต ๑ อัตรา **คุณสมบัติ พิการร่างกาย-เดินได้** เพศชาย/หญิง อายุ ๒๕-๔๐ ปี ติดต่อ...คุณปณิชา นาคะพันธุ์ โทรศัพท์ ๐๓๘-๕๓๘๐๓๗-๔๑ อีเมล์ hr\_bpk@reangwa.co.th

**บริษัท ว.ศิริกาญออโตพาร์ท จำกัด** ที่อยู่ ๘๗/๑๘-๒๑ หมู่ที่ ๑๓ ถนนสุวินทวงศ์ แขวงมีนบุรี เขตมีนบุรี จังหวัดกรุงเทพมหานคร ๑๐๕๑๐ **รับเจ้าหน้าที่ธุรการ ๑ อัตรา** รายละเอียดงาน ดูแล จัดทำ เอกสารประจำสำนักงาน พิมพ์งาน ติดต่อประสานงานภายในบริษัท หรือปฏิบัติหน้าที่อื่น ๆ ตามที่ได้รับมอบหมายจากผู้บังคับบัญชา **คุณสมบัติ พิการการได้ยิน** เพศชาย/หญิง อายุ ๒๐-๔๐ ปี พักอาศัยอยู่ใกล้เคียง กับ บริเวณ บริษัทฯ มีความรับผิดชอบในหน้าที่ มีความมุ่งมั่นตั้งใจ ขยัน อดทน ทำงานร่วมกับผู้อื่นได้ สามารถช่วยเหลือตัวเองได้ สวัสดิการ ประกันสังคม เบี้ยขยัน เบี้ยวิริยะอุตสาหะ โบนัสประจำปี เสื้อฟอร์มพนักงาน ตู้ล็อกเกอร์ ค่าครองชีพ เงินช่วยเหลือ(งานแต่งงาน,งานฌาปนกิจ,งามอุปสมบท,) ฯลฯ **ติดต่อ...**นางศิริพร พันธ์ประสิทธิ์ โทรศัพท์ ๐๘๑-๖๔๐๐๒๙๐ แฟกซ์ ๐๒-๕๔๐๐๗๖๐ อีเมล์ [siriporn.p@vskautoparts.com](mailto:siriporn.p@vskautoparts.com)

**บริษัท เพลินพัฒน์ จำกัด** ที่อยู่ ๓๓/๓๙-๔๐ หมู่ ๑๗ ถนนสวนผัก แขวงศาลาธรรมสพน์ เขตทวีวัฒนา กรุงเทพฯ ๑๐๑๗๐ **รับเจ้าหน้าที่ธุรการ ๒ อัตรา** รายละเอียดงาน รับโทรศัพท์ ติดต่อประสานงานหน่วยงานภายใน งานเอกสารต่างๆ **คุณสมบัติ คนพิการ เพศชาย/หญิง** อายุ ๒๐-๔๐ ปี พิมพ์งานเอกสาร บันทึก คีย์ข้อมูลและงานอื่นๆได้ตามสมควร มีมนุษยสัมพันธ์ดี ทำงานร่วมกับผู้อื่นได้ สวัสดิการ อาหารกลางวัน/ค่ารักษาพยาบาล/ประกันอุบัติ/ประกันชีวิต/กองทุนประกันสังคม/เงินช่วยเหลืออื่นๆ **ติดต่อ...**น.ส.ดาวรรณ สดสร้อย โทรศัพท์ ๐๒-๘๘๕๒๖๗๐-๕ อีเมล์ [personal@plearnpattana.com](mailto:personal@plearnpattana.com)

**สถาบันเทคโนโลยีป้องกันประเทศ (องค์การมหาชน)** ที่อยู่ สถาบันเทคโนโลยีป้องกันประเทศ (องค์การมหาชน) กระทรวงกลาโหม อาคารสำนักงานปลัดกระทรวงกลาโหม **รับลูกจ้างสถาบันเทคโนโลยีป้องกันประเทศ (องค์การมหาชน) ๒ อัตรา** รายละเอียดงาน ช่วยดำเนินงานธุรการและงานบัญชี ได้แก่ งานจัดทำหนังสือที่ออกจากหน่วยงาน คัดแยก ลงทะเบียนหนังสือ การรับ - ส่ง หนังสือ การจัดทำบัญชี ติดต่อประสานงานเตรียมการจัดการประชุม เตรียมเอกสารประกอบการประชุม การจัดทำรายงานการประชุม ตลอดจนปฏิบัติงานอื่น ตามที่ได้รับมอบหมายจากผู้บังคับบัญชา **คุณสมบัติ พิการร่างกาย-เดินได้** เพศชาย/หญิง อายุ ๑๘-๖๐ ปี วุฒิ ปวช. ความรู้เฉพาะทาง ความรู้เกี่ยวกับระเบียบงานสารบรรณ ความรู้ด้านงานบัญชี ทักษะการประสานงาน ความสามารถด้าน คอมพิวเตอร์ ( Ms.Office (Word,Excel,Powerpoint), Email,Enternet ) สวัสดิการ ประกันชีวิต ค่ารักษาพยาบาล งานกีฬาสี งานปีใหม่ เงินช่วยเหลือการศึกษาบุตร การฝึกอบรมในบริษัท การฝึกอบรมนอกพื้นที่ **ติดต่อ...**คุณกมลวดี เซ่งตระกูล โทรศัพท์ ๐๒-๙๘๐๖๖๘๘ ต่อ ๑๑๓๓, ๑๑๓๔ แฟกซ์ ๐๒-๙๘๐๖๖๘๘ ต่อ ๓๐๐อีเมล์ คุณกมลวดี เซ่งตระกูล

**บริษัท พีทีที โกลบอล เคมิคอล จำกัด (มหาชน)** ที่อยู่ ตำบลจตุจักร อำเภอจตุจักร จังหวัดกรุงเทพมหานคร **รับพนักงานออฟฟิต จำนวนหลายอัตรา** **คุณสมบัติ พิการร่างกายหรือการได้ยิน** เพศชาย/หญิง วุฒิปริญญาตรี สวัสดิการ ประกันสังคม การฝึกอบรมในบริษัท วันหยุดพักผ่อน ประกันสุขภาพ โบนัสประจำปี ชุดยูนิฟอร์ม และ ฟิตเนส **ติดต่อ...**คุณณิชา ศรีจันทรนนท์ โทรศัพท์ ๐๘๒-๓๔๔-๕๖๖๓ (Line id: ub-ib) ๐๒-๒๖๕๘๔๑๙ อีเมล์ [nicha.s@pttgcgroup.com](mailto:nicha.s@pttgcgroup.com)

**คนพิการต้องการทำงาน**

**นายณัชฐปกรณ์ จรูญนิธิปกรณ์** อายุ ๒๓ ปี จบชั้น ม.๓ พิการร่างกาย-เดินได้ **ต้องการงานทางด้านพนักงานบริการลูกค้า พนักงานคอมพิวเตอร์ ไอทีซัพพอร์ต ไอทีอื่นๆ ธุรการ การจัดการทั่วไป พนักงานทั่วไป** **ฯลฯ** ติดต่อ...โทรศัพท์ ๐๒-๗๒๐๐๓๐๙, ๐๘๓-๐๘๙๕๐๔๔ หรือ อีเมล์ [nun\_saythong@hotmail.com](mailto:nun_saythong@hotmail.com)

**นางนาฎธิดา ชูวงษ์วาน** อายุ ๔๒ ปี วุฒิ ม.๖ พิการทางด้านสายตา การมองเห็น **ต้องการทำงานทางด้านธุรการ การจัดซื้อประสานงานทั่วไป รับโทรศัพท์** มีประสบการณ์ง านพนักงานควบคุมทั่วไป ตั้งแต่ ปี ๒๐๐๖-๒๐๑๕ ( ๙ ปี ) ติดต่อ...โทรศัพท์ ๐๘๗-๐๖๙๐๓๘๗ หรือ อีเมล์ Nattida\_jum16@hotmail.com

**นายสุรชัย ลี่แตง** อายุ ๓๖ ปี วุฒิ ม.๓ พิการทางด้านร่างกาย-นั่งรถเข็น **ต้องการทำงานทางด้านฮาร์ดแวร์ หรือ งานคีย์ข้อมูล ทำงานเก็บข้อมูลเข้าโปรแกรม Excel และ โปรแกรม ALLINONE** ติดต่อ... โทรศัพท์ ๐๘๐-๙๑๓๑๕๗๐ หรือ อีเมล์ kchai2522@gmail.com

**นางสาวสาลิณี แสงฝาก** อายุ ๒๘ ปี วุฒิปริญญาตรี พิการทางการเคลื่อนไหว สามารถเดินได้ พูดไม่ชัด คอเอียง **ต้องการเปลี่ยนงาน หางานธนาคารหรือเป็นผู้ช่วยธุรการ หรืองานตามความเหมาะสม** เงินเดือนที่ต้องการ ๑๒๐๐๐ - ๑๓๐๐๐ บาท ติดต่อ...โทรศัพท์ ๐๘๔-๙๐๖๑๗๐๒ หรือ อีเมล์ [salinee\_25@hotmail.com](mailto:salinee_25@hotmail.com)

**นายธีระวัฒน์ เสนาอุดร** วุฒิ ม.๖ พิการทางด้านสายตา (ตาบอด) **ต้องการทำงานด้านประชาสัมพันธ์ หรืองานตามความเหมาะสม** ติดต่อ...โทรศัพท์ ๐๘๒-๗๐๐๓๗๕๖ หรือ อีเมล์ [win199072@hotmail.com](mailto:win199072@hotmail.com)

**นางสาวสำเรียง วงศ์จันทร์** อายุ ๓๔ ปี วุฒิ ปวส. พิการทางร่างกายหรือการเคลื่อนไหว ขาอ่อนแรง

**ต้องการทำงานบัญชี หรืองานอื่นๆตามความเหมาะสม สามารถใช้ภาษอังกฤษได้ ใช้เครื่องใช้สำนักงานได้ดี**

ประสบการณ์การทำงาน ตําแหน่ง บัญชีอื่นๆ รายละเอียดงาน บันทึกข้อมูลเกี่ยวกับบัญชี ติดต่อ...โทรศัพท์ ๐๙๘-๗๔๘๕๗๙๘ หรือ อีเมล์ [putpichaya14@gmail.com](mailto:putpichaya14@gmail.com)

**นายกีรนันท์ บุญชูวงค์** อายุ ๔๒ ปี วุฒิปริญญาตรี พิการทางด้านร่างกาย-เดินได้ **ทำงานทางด้านกฎหมาย ทนายความ** มีประสบการณ์การทำงาน ทำงานที่กระทรวงยุติธรรม (พนักงานราชการ) ปัจจุบันเป็นทนายความ ติดต่อ...โทรศัพท์ ๐๙๒-๖๙๓๓๒๙๖ หรือ อีเมล์ nathinun2015@gmail.com

**นายสุภเวช พรมศรี** อายุ ๓๖ ปี วุฒิ ม. ๓ พิการทางด้านร่างกาย-เดินได้ **ต้องการทำงานพนักงานทั่วไป หรืองานตามลักษณะ สามารถขับรถยนต์ได้** ติดต่อ...โทรศัพท์ ๐๙๔-๖๗๙๙๘๔๙, ๐๘๘-๘๔๘๐๔๔๖ หรือ อีเมล์ som\_waripin@hotmail.com

**นายพิธิวัฒน์ ปอแก้ว** อายุ ๓๗ ปี วุฒิ ม.๖ พิการทางด้านร่างกาย สามารถเดินได้ **ต้องการทำงานพนักงานทั่วไป ส่งเอกสาร พนักงานขับรถ พนักงานทำความสะอาด พนักงานรักษาความปลอดภัย หรืองานตามความเหมาะสมกับความพิการ** ติดต่อ...โทรศัพท์ ๐๙๒-๖๕๐๑๙๙๗ หรือ อีเมล์ Pitiwat.kaew@gmail.com

**นางสาวณัฐกฤตา สอนหมวก** อายุ ๓๖ ปี วุฒิระดับปริญญาตรี พิการทางด้านการสื่อสาร พูดไม่ชัด **ต้องการทำงานทางด้านพนักงานธุรการ, เอกสาร, การจัดการทั่วไป หรืองานอื่นๆตามความเหมาะสม** ประสบการณ์การทำงาน ผู้ช่วยทนายความ, ธุรการกฎหมาย ติดต่อ...โทรศัพท์ ๐๘๓-๖๗๑-๙๓๑๔, ๐๙๖-๕๓๕๓-๗๙๐ หรือ อีเมล์ [believe.law.kk@gmail.com](mailto:believe.law.kk@gmail.com)

**"เคที" เริ่มเก็บค่าโดยสารแท็กซี่คนพิการ ๑ ธ.ค. นี้ อัตราเริ่มต้น ๓๕ บาท**

 ****

**"บริษัทกรุงเทพธนาคมจำกัด (เคที) เริ่มเก็บค่าโดยสารแท็กซี่คนพิการ ๑ ธ.ค. อัตราเริ่มต้น ๓๕ บาท ยกเว้นเก็บค่าเรียกถึง ๑ มี.ค. ๕๙** หลังจากที่บริษัททดลองให้บริการรถผู้พิการและผู้สูงอายุที่ใช้รถเข็นหรือวีลแชร์มาเป็นระยะเวลา ๒ ปีกว่า" **นางจุณทิชา ช่วงอรุณ รองกรรมการผู้อำนวยการบริษัทกรุงเทพธนาคมจำกัด(เคที) ในฐานะวิสาหกิจกรุงเทพมหานคร(กทม.) กล่าวว่า** ภายหลังจากที่บริษัททดลองให้บริการรถผู้พิการและผู้สูงอายุที่ใช้รถเข็นหรือวีลแชร์มาเป็นระยะเวลา ๒ ปีกว่า **บริษัทได้ดำเนินการจัดเก็บข้อมูลทั้ง ข้อมูลผู้เรียกใช้บริการพื้นที่เรียกใช้บริการประจำจุดหมายที่ไปรวมถึงสถิติค่าใช้จ่ายต่างๆ หรือการเปรียบเทียบการให้บริการผู้ที่ใช้วีลแชร์กับรถแท็กซี่ รถพยาบาลและรถบริการอื่นฯ เพื่อนำมาพัฒนาปรับปรุงคุณภาพทั้งกายภาพรถและการให้บริการอย่างต่อเนื่องโดยไม่เก็บอัตราค่าโดยสารถึงปัจจุบัน** และได้รับการยอมรับจากผู้โดยสารที่มาใช้บริการ โดยได้พิจารณาจากแบบสอบถามผู้ใช้บริการและโซเชียลเน็ตเวิร์คขณะที่สถิติการให้บริการมีการเรียกใช้บริการเฉลี่ยต่อเดือน ๑,๖๔๘ งาน จากจำนวนรถให้บริการ ๓๐ คันโดยสถานที่เป้าหมายการเดินทางสูงสุดที่โรงพยาบาล ร้อยละ ๓๑ ห้างสรรพสินค้าและตลาดร้อยละ ๒๕ ศูนย์คนพิการ ร้อยละ ๑๔ บ้านเพื่อนหรือญาติ ร้อยละ ๑๑ ส่วนที่เหลือเดินทางไปยังสถานที่ทั่วไป อาทิ สถานที่ราชการ สถาบันการศึกษา วัด โบสถ์ เป็นต้น

นางจุณทิชากล่าวต่อว่า ทั้งนี้ **สำหรับค่าบริการนั้นตามแผนจะเริ่มเก็บค่าบริการตั้งแต่วันที่ ๑ ธ.ค. ๒๕๕๘ ในอัตราเดียวกับแท็กซี่เริ่มต้น ๓๕ บาทบวกค่าเรียกใช้บริการ ๕๐ บาทแต่เพื่อไม่ให้เป็นการเพิ่มภาระของผู้ใช้บริการกทม. จึงขอให้เรียกเก็บเฉพาะค่าโดยสารไปก่อนและส่วนค่าเรียกใช้บริการ ๕๐ บาทจะเริ่มเก็บในวันที่ ๑ มี.ค. ๒๕๕๙ เป็นต้นไป** อย่างไรก็ตามอัตราค่าโดยสารที่เรียกเก็บรวมค่าเรียกใช้บริการนั้นมีอัตราต่ำกว่าต้นทุนค่าใช้จ่ายจริงมากถึงแม้กทม.จะสนับสนุนงบประมาณร้อยละ ๖๐ ก็ยังไม่เพียงพอต่อค่าใช้จ่ายแต่เพื่อให้ประชาชนกลุ่มนี้ได้มีสิทธิการเดินทางที่สะดวกมีค่าใช้จ่ายที่เท่าเทียมกับกลุ่มบุคคลอื่น บริษัทจึงรับผิดชอบค่าใช้จ่ายส่วนที่เกินเอง โดยจะจัดกิจกรรมเพื่อเชิญชวนให้หน่วยงานต่างๆ เข้าร่วมโครงการสนับสนุนอุปกรณ์ต่างๆ ของตัวรถหรืออาจเป็นสิ่งของหรือการบริการที่บริษัทนั้นดำเนินกิจการอยู่ เพื่อลดค่าใช้จ่ายต่างๆ ลงให้มากที่สุด

"**จากการเปิดทดลองเดินรถพร้อมศึกษาและเก็บสถิติการเดินทางพบว่าผู้โดยสารร้อยละ ๘๔ จะใช้บริการโดยไปส่งและรอรับกลับทำให้ไม่สามารถให้บริการเหมือนแท็กซี่ทั่วไปได้** ดังนั้นเมื่อคำนวณออกมาจะมีค่าใช้จ่ายสูงมากกว่าแท็กซี่ทั่วไปรายได้ที่เข้ามาจึงไม่สมดุลกับรายจ่ายแต่บริษัทมีนโยบายที่จะดำเนินการต่อไปเพราะเห็นว่ามีประโยชน์กับประชาชน" นางจุณทิช กล่าว"(nationtv.tvออนไลน์/มูลนิธิพัฒนาคนพิการ ๒๗ ต.ค.๕๘)

**เชิญ…คนพิการมาร่วมงานประชาสัมพันธ์ วิ่งด้วยกันมินิมาราธอน และซ้อมวิ่ง**

**บริษัท กล่องดินสอ จำกัด** เป็นองค์กรที่มีเป้าหมายในการสร้างสรรค์สังคมที่คนพิการและคนไม่พิการสามารถอยู่ร่วมกันได้(Inclusive Society) ได้เห็นถึงปัญหาการขาดโอกาสในการออกกำลังกายของคนพิการ จึงได้**จัดโครงการ วิ่งด้วยกันมินิมาราธอน ซึ่งเป็นการวิ่งคู่กันระหว่างคนพิการ (ทุกประเภท) และคนไม่พิการ จำนวน ๕๐๐ คู่** ใจกลางกรุงเทพฯ ในวันอาทิตย์ที่ ๒๐ มีนาคม ๒๕๕๙

**โดยมีวัตถุประสงค์**เพื่อให้คนพิการได้มีโอกาสออกกำลังกายด้วยการวิ่ง และเพื่อให้คนไม่พิการได้มีโอกาสรู้จักกับคนพิการและเรียนรู้ซึ่งกันและกัน

**เชิญผู้ที่สนใจเข้าร่วมกิจกรรมโครงการ วิ่งด้วยกันมินิมาราธอน สอบถามข้อมูลเพิ่มเติม คุณแจ๊ค โทร. ๐๘๖-๕๕๖-๙๗๔๕ และ ๐๒-๖๒๓-๓๗๐๑ หรืออีเมล์** [info@klongdinsor.com](mailto:info@klongdinsor.com)บริษัท กล่องดินสอ จำกัด ๖๓/๒ ถนนมิตรพันธ์ แขวงป้อมปราบ เขตป้อมปราบศัตรูพ่าย กรุงเทพมหานคร ๑๐๑๐๐ (บริษัท กล่องดินสอ จำกัด/มูลนิธิพัฒนาคนพิการไทย ๐๔ พ.ย.๕๘)

มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ

นายสุภรธรรม มงคลสวัสดิ์ - กรรมการและผู้ช่วยเลขาธิการ

**ระกาศ ลัยศรีนครินทรวิโรฒประกาศ รศึกษา 2559พ.ย.58**